Addu city adhi Fuvahmulaku gai Dhiraagu ge khidhumaithah...\nއައްޑޫ ސިޓީ އަދި ފުވައްމުލަކުގައި ދިރާގުގެ އިތުރު ހިދުމަތްތައް ތައާރަފުކޮށް ޕްރޮމޯޝަނެއް ފަށައިފި\nތައާރަފުކޮށްފައިވަނީ ދިރާގުޓީވީގެ ހިދުމަތާއި ހައިސްޕީޑް ފައިބަރގެ ހިދުމަތް\nޕްރޮމޯޝަނުގެ ދަށުން ފައިބަރ އަދި ދިރާގުޓީވީގެ ހިދުމަތް އެއްވެސް އަގަކާނުލައި ގުޅައިދޭނެ\nކ. މާލެ3މެއި 2018 | ބުރާސްފަތި 12:37 1,865\nފުވައްމުލަކުގައި ދިރާގުޓީވީ އަދި ދިރާގުގެ ހައިސްޕީޑް ފައިބަރގެ ހިދުމަތް ތައާރަފުކުުރުމުގެ ތެރެއިން - ދިރާގު\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ގޮތުން ދިރާގު ޓީވީގެ ހިދުމަތާއެކު ދިރާގުގެ ހައިސްޕީޑް ފައިބަރ ގެ ހިދުމަތް އައްޑޫ ސިޓީ އަދި ފުވައްމުލަކުގައި ރަސްމީކޮށް އިފްތިތާހްކޮށްފިއެވެ.\nމި ދެ ހިދުމަތް ތައާރަފްކުރުމުގެ ގޮތުން މި ދެ ރަށުގައި ވެސް ދިރާގުން ވަނީ ކުލަގަދަ ހަފްލާއެއް ބާއްވާފައެވެ. އެގޮތުން މި ހަފްލާގައިވަނީ ލަކީ ޑްރޯއެއް ބާއްވާ، ގުރުއަތުން ހޮވުނު އެއް ފަރާތަކަށް 55 އިންޗީގެ ޓީވީ އަކާއި އަދި3މަސް ދުވަހުގެ ހިލޭ ދިރާގު ޓީވީ އަދި ފައިބަރ ބްރޯޑްބޭންޑް ހިދުމަތް ދީފައެވެ. މީގެ އިތުރުން ގުރުއަތުން ހޮވުނު އިތުރު4ފަރާތަކަށް ވެސް3މަސް ދުވަހުގެ ހިލޭ ދިރާގު ޓީވީ އަދި ފައިބަރ ބްރޯޑްބޭންޑް ކަނެކްޝަން ވަނީ ދީފައެވެ.\nމި ދެ ހިދުމަތް ތައާރަފް ކޮށްދިނުމުގެ ގޮތުން މި ދެ ރަށުގައި ވަނީ ޕްރޮމޯޝަނެއް ވެސް ފަށާފައެވެ. މި ޕްރޮމޯޝަނުގެ ދަށުން ފައިބަރ އަދި ދިރާގު ޓީވީ ގެ ހިދުމަތް އެއްވެސް އަގަކާނުލައި ގުޅައި ދިނުމުގެ އިތުރުން ދިރާގު ޓީވީ ބެލުމަށް ބޭނުންވާ ޖޯއިބޮސް ހިލޭ ލިބިގެންދާނެއެވެ.\nދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތެވެ. އައްޑޫ ސިޓީ އަދި ފުވައްމުލަކުގައި ގާއިމުކުރެވުނު ފައިބަރގެ ހިދުމަތް މެދުވެރިކޮށް ދިރާގުޓީވީ ފަސޭހަކަމާއެކު ބަލާލެވޭނެއެވެ.\nމާލެއާއި އަތޮޅުތެރޭގައި ފޯރުކޮށްދޭ ހިދުމަތުގައި އެއްވެސް ތަފާތުކުރުމެއް ނެތި ހަރަދުކުޑަކޮށް ދިރާގުޓީވީގެ އިންޓްރޯޑަކްޓަރީ ޕެކޭޖްގައި 80 އަށް ވުރެ ގިނަ ޗެނެލްތައް ބަލާލެވޭނެއެވެ. މިގޮތުން ރާއްޖޭގައި މުޅިން އަލަށް ތައާރަފް ކުރި ޑިޒްނީ ގެ ޗެނެލްތަކުން ފެށިގެން ގޮސް ހަބަރާއި މުނިފޫހިފިލުވުން އަދި އެންމެ ފަހުގެ ހިންދީ އަދި އިނގިރޭސި ފިލްމާ މިއުޒިކް ޗެނެލްތައް ހިމެނެއެވެ. ދިރާގުގެ އިންޓްރޯޑަކްޓަރީ ޕެކެޖްގެ އަގަކީ 300 ރުފިޔާއެވެ.\nދިރާގުޓީވީ އަކީ ފިކްސްޑް ބްރޯޑްބޭންޑް ކަނެކްޝަން ޒަރީއާއިން ޖޯއިބޮކްސް ނުވަތަ ސެޓްޓޮޕް ބޮކްސް މެދުވެރިކޮށް ހޯދާ ހިދުމަތަކަށް ވިޔަސް ދިރާގު ޓީވީ ބަލާކަށް އިންޓަނެޓްގެ އިތުރު ހަރަދެއް ނުހިނގުމުގެ އިތުރުން އިންޓަނެޓްގެ ޑައުންލޯޑް ލިމިޓް (ޔޫސޭޖް އެލަވަންސަކަށް) އަސަރެއް ނުކުރާނެއެވެ. ދިރާގު ޓީވީ މެދުވެރިކޮށް އެންމެ ފަހުގެ ހަބަރާއި މުނިފޫހިފިލުވުމުގެ ޗެނެލްތައް ބަލާލެވޭނެއެވެ.\nފައިބަރ ބްރޯޑް ބޭންޑަކީ ބްރޯޑްބޭންޑް ހިދުމަތް ފޯރު ކޮށްދިނުމަށް ބޭނުން ކުރެވޭ އެންމެ ފަހުގެ ޓެކްނޮލޮޖީއެވެ. ދިރާގު ފައިބަރ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރު ކޮށްދެމުންދާ އެންމެ ހަލުވި ސްޕީޑު، 100 އެމްބީޕީއެސް އަދި އެންމެ ބޮޑު އެލަވަންސްކަމުގައިވާ 1ޓީބީގެ ޕެކޭޖް އެކުލެވިގެންވާ ހިދުމަތެވެ.\nދިރާގުގެ ފައިބަރ ޓު ދަ ހޯމް މާލެ، ވިލިމާލެ އަދި ހުޅުމާލެ ގެ އިތުރުން 40 އެހެން ރަށަކަށް ވަނީ ފޯރު ކޮށްދީފައެވެ. އަދި އޭޑީއެސްއެލްގެ ހިދުމަތް ރާއްޖޭގެ އާބާދީ ބޮޑެތި ހުރިހާ ރަށަކުންލިބެއެވެ.\nދިރާގުން ފޯރުކޮށްދޭ ދިރާގު ޓީވީ އަދި ފައިބަރ ބްރޯޑްބޭންޑް އިންޓަނެޓް ގެ ހިދުމަތް އިތުރަށް ފުޅާކުރުމުގެ ގޮތުން ހިންގޭ ޕްރޮގްރާމްގެ ދަށުން، މީގެ2ހަފުތާކުރިން ގދ. ތިނަދޫގައި ވެސް މި ހިދުމަތް ވަނީ ތައާރަފު ކޮށްފައެވެ.


Copa America: Messi record landaa eku Argentina semi ah | Mihaaru\nވެނެޒުއޭލާ ކޮޅަށް ލަނޑު ޖެހުމަށް ފަހު މެސީ (ވ) އާއި ލަމޭލާ އުފާފާޅުކުރަނީ.-- ފޮޓޯ: އޭއެފްޕީ\n19 ޖޫން 2016 - 10:26\nރޭގެ މެޗަކީ މި ފަހަރުގެ މުބާރާތުގައި މެސީ ޓީމުގެ ފުރަތަމަ އެގާރައިގައި ހިމެނިގެން ކުޅުނު ފުރަތަމަ މެޗެވެ. ރޭގެ މެޗުގެ ދެ ވަަނަ ހާފްގައި މެސީ ކާމިޔާބުކުރި ލަނޑާ އެކު އޭނާ ވަނީ އާޖެންޓީނާ ގައުމީ ޓީމަށް އެންމެ ގިނަ ލަނޑު ޖަހައިގެން ގަބްރިއެލް ބަޓިސްޓޫޓާ ހަދާފައިވާ ރެކޯޑާ ހަމަކޮށްފަ އެވެ. ދެ ކުޅުންތެރިންގެ ޖުމްލައަކީ 54 ލަނޑެވެ.\n"ރެކޯޑް ހެދުމުން ވަރަށް ހިތްހަމަޖެހޭ. ބަޓިސްޓޫޓާ ފަދަ ކުޅުންތެރިއަކާ ހަމަކުރެވުމަކީ ވެސް ލިބުނު އުފަލެއް. އެކަމަކު މިހުރިހާ ކަމަކަށް ވުރެން އަހަންނަށް މުހިއްމު ޓީމަށް ލިބުނު މޮޅު،" މެޗަށް ފަހު މެސީ ބުންޏެވެ.\nރޭގެ މެޗު ފެށިގެން ފުރަތަމަ 30 މިނިޓްގެ ތެރޭގައި އާޖެންޓީނާގެ ގޮންޒާލޯ ހިގުއައިން ވަނީ ދެ ލަނޑު ޖަހައިފަ އެވެ. މެޗުގެ ހަ ވަނަ މިނިޓްގައި ހިގުއައިން އެ ޓީމަށް ލީޑު ނަގައިދިނީ މެސީ ދިން ބޯޅަ އަކުންނެވެ. ދެ ވަނަ ލަނޑު މެޗުގެ 28 ވަނަ މިނިޓްގައި ކާމިޔާބުކުރީ ވެނެޒުއޭލާގެ ޑިފެންޑަރުންނަށް ހެދުނު ގޯހެއްގެ ފައިދާ ނަގައިގެންނެވެ.\nފުރަތަމަ ހާފް ނިމުމުގެ ކުރިން ވެނެޒުއޭލާ އަށް ލަނޑު ޖަހަން ރަނުގެ ފުރުސަތެއް ލިބުނެވެ. އެ ޓީމަށް ލިބުނު ޕެނަލްޓީ އަކުން ލުއިސް މެނުއަލް ސެއިއާސް ފޮނުވާލި ބޯޅަ އާޖެންޓީނާގެ ކީޕަރު ސާޖިއޯ ރޮމޭރޯ މަތަކުރި އެވެ.\nދެ ވަނަ ހާފް ފެށިގެން މެޗުގެ 61 ވަނަ މިނިޓްގައި މެސީ އާޖެންޓީނާގެ ތިން ވަނަ ލަނޑު ޖެހި އެވެ. މި މެޗުގައި ވެނެޒުއޭލާ އިން ޖެހި ހަަމައެކަނި ލަނޑު 70 ވަނަ މިނިޓްގައި ކާމިޔާބުކުރީ ސޮލޮމަން ރޮންޑޮން އެވެ. އޭގެ އެއް މިނިޓް ފަހުން އެރިކް ލަމޭލާ ވަނީ އާޖެންޓީނާ އަށް އިތުރު ލަނޑެއް ކާމިޔާބު ކޮށްދީފަ އެވެ.\nރޭ ކުޅުނު ކުއާޓާ ފައިނަލްގެ އަނެއް މެޗުގައި އެންމެ ފަހުގެ ޗެމްޕިއަން ޗިލީ ވަނީ މެކްސިކޯ ކޮޅަށް ހަތް ލަނޑު ޖަހައިފަ އެވެ. ޗިިލީގެ ހަތް ލަނޑުގެ ތެރެއިން ހަތަރު ލަނޑު ކާމިޔާބުކުރީ އެޑުއާޑޯ ވާގާސް އެވެ. އަނެއް ތިިން ލަނޑުގެ ތެރެއިން ދެ ލަނޑު ކާމިޔާބުކުރީ އެޑްސަން ޕޫޗް އެވެ. ދެން ލަނޑު ޖެހީ އަލެކްސިސް ސަންޗޭޒެވެ.\nމުބާރާތުގެ ސެމީ ފައިނަލްގައި ޗިލީ ކުޅޭނީ ކޮލަމްބިއާއާ އެވެ. އަދި މުބާރާތް ބާއްވާ ގައުމު އެމެރިކާ ނުކުންނާނީ އާޖެންޓީނާއާ ދެކޮޅަށެވެ.\nއިތުރު ލިޔުންތައް ލިއޮނަލް މެސީ އާޖެންޓީނާ ފުޓްބޯޅަ ޓީމް ކޮޕާ އެމެރިކާ 2016


Priyanka Chopra ah Nick Jonas agu bodu ge eh ganedheefi | Mihaaru\nޕްރިޔަންކާ ޗޯޕްޅާ އަށް ނިކް ޖޯނަސް އަގުބޮޑު ގެއެއް ގަނެ ދީފި\nޕްރިޔަންކާ އާއި ނިކް: ދެ ތަރިން ވަރަށް އަވަހަށް ކައިވެނި ކުރާނެ.\n26 އޮކްޓޯބަރ 2018 - 06:38\nޓީއެމްޒީން ބުނި ގޮތުގައި ލޮސް އެންޖެލިސްގެ އެންމެ ހިތްފަސޭހަ އަދި އެންމެ އަގު ބޮޑު އެއް ސަރަހައްދު ކަމަށްވާ ބެވަލީ ހިލްސް އިން ނިކް ޕްރިޔަންކާ އަށް ގަނެދިން ގޭގެ އަގަކީ 6.5 މިލިއަން ޑޮލަރެވެ. ފަސް ކޮޓަރީގެ މި ގެއަކީ އެންމެ މި ޒަމާނުގެ ޑިޒައިނަކަށް، ޕޫލަކާ ވެސް އެކު ފަރުމާކޮށްފައިވާ ވަރަށް ލަގްޒަރީ ގެއެކެވެ. ގޭގެ އެންމެ ހާއްސަ ކަމަކީ އިންޑޯ އާއި އައުޓްޑޯ ލައިފް ސްޓައިލަށް ގެ ޑިޒައިންކޮށްފައި ހުރުމެވެ. ގޭގެ ބައެއް ފޮޓޯތައް ވެސް މީޑިއާތަކުގައި ވަނީ ހިއްސާކޮށްފަ އެވެ.\nޓީއެމްޒީން ބުނި ގޮތުގައި މި ގެ ޕްރިޔަންކާ އަށް ނިކް ގަނެދިނީ މިދިޔަ ޖުލައި މަހުގެ 18 ގައި ފާހަގަ ކުރި ޕްރިޔަންކާގެ 36 ވަނަ އުފަން ދުވަހު ލަންޑަނުގައި އޭނާ އަށް ޕްރޮޕޯޒް ކުރުމުގެ ކުރިންނެވެ. ދެ ތަރިން ލަންޑަނުގައި އެންގޭޖްވި ނަމަވެސް، ރަސްމީކޮށް އެންގޭޖްމަންޓް އިއުލާން ކުރީ އޮގަސްޓް މަހުގެ 18 ވަނަ ދުވަހު މުމްބާއީގަ އެވެ.\nމިހާރު ވެސް ނިއުޔޯކްގެ އަގު ބޮޑު އަދި ފެންވަރު ރަނގަޅު ލަގްޒަރީ އެޕާޓްމަންޓެއްގައި ދިރިއުޅެމުން އަންނަ ޕްރިޔަންކާ އަށް ވާން އުޅޭ ފިރިމީހާ ގަނެދިން ގެއަށް މިހާރު ވެސް ޒިޔާރަތްކޮށް ހަދާ ކަމަށްވެ އެވެ.\nރިޕޯޓްތައް ބުނާ މިހާރު ބުނާ ގޮތުން ޕްރިޔަންކާ އާއި ނިކް ވަނީ ޑިސެމްބަރު މަހުގެ2ގައި ކައިވެނި ކުރަން ނިންމައިފަ އެވެ. ނަމަވެސް މަސައްކަތްތަކުގައި ދެ މީހުން ވެސް މިހާރު ވަރަށް ބިޒީކޮށް އުޅެން ޖެހިފައިވާތީ ކައިވެނި އަންނަ ޖެނުއަރީ އަށް ފަސްކޮށްފައިވާ ކަމުގެ އަޑުތަކެއް ވެސް އަރާފައިވެ އެވެ.\nނަމަވެސް ކައިވެނި ކުރާނެ ތާރީހަކާ ބެހޭ ގޮތުން ޕްރިޔަންކާ އާއި ނިކް ވެސް އަދި ރަސްމީކޮށް އެއްވެސް ވާހަކައެއް ނުދައްކަ އެވެ.\nޕްރިޔަންކާ މިހާރު އަންނަނީ "ދަ ސްކައި އިޒް ޕިންކް" ކިޔާ ހިންދީ ފިލްމެއްގެ މަސައްކަތް ކުރަމުންނެވެ.\nބޮލީވުޑް ހޮލީވުޑް ޕްރިޔަންކާ ޗޯޕްރާ ލޮސް އެންޖެލިސް\nއަހުން ފިރިމީހާ މިއުޅެނީ ގެޔަށް ފުއް ކޮތަޅެއް ވެސް ގަތް ނުދީގެން...\nމާމަ އަށް ގެއެއް ގަނެ ދިނީއޭ.\nކެހިވެރި ތަނެއްގެ ގޮތޮގަ މެނު ވީ ދުނިޔޭގެ ދިރިއުޅުން ނުވެއެވެ.\nތިގެއިން މަށަށް އެއް ކޮޓަރި ދޭންވާނެ.


ފަރެސްމާތޮޑާ ދާއިރާގެ މަޖިލިސް ޕްރައިމަރީގެ ޝަކުވާ ބެލުމަށްފަހު އިންތިޚާބާއި ބެހޭ ކޮމެޓީން ނިންމި ނިންމުން – Maldivian Democratic Party\nފަރެސްމާތޮޑާ ދާއިރާގެ މަޖިލިސް ޕްރައިމަރީގެ ޝަކުވާ ބެލުމަށްފަހު އިންތިޚާބާއި ބެހޭ ކޮމެޓީން ނިންމި ނިންމުން\nމިޕާޓީ ވަނީ މިވޭތުވެދިޔަ 14 ވަރަކަށް އަހަރު އެތަކެއް އިންތިޚާބު ބާއްވާ ޕާޓީގެ އިލެކްޝަން ކޮމެޓީއިން އިންތިޚާބުގެ ކަންކަން ހިންގާފައެވެ. އެހެން ކަމުން ޕާޓީގެ އީސީ އަކީ ކަމުގެ ތަޖުރިބާ ބޭފުޅުން އެކުލެވޭ ކޮމެޓީ އެކެވެ.\n2019 ވަނަ އަހަރުގެ ރައްޔިތުންގެ މަޖިލިސް ޕްރައިމެރީ އިންތިޚާބު ބެހިފައިވަނީ ރައްކާތެރިކަމާ ބެލެހެއްޓުމުގެ އިތުރު ފަށަލަ އަކާވެސް އެކުގައެވެ.\nވުމާއެކު އީސީ އަށް ފާހަގަ ކުރެވުނީ ކެންޑިޑޭޓުންނާ، އޮފިޝަލުންނާ، ފޮށިތައް ބެލެހެއްޓުމުގެ އިސްފަރާތްތަކާ މެންބަރުންގެވެސް އެއްބާރުން ލެއްވުމާ އެކުވެރި ރޫހެއްގަ ހިނގާފައޮތް މައްސަލަތައް މަދު ވަރަށް ވާދަވެރި އިންތިޚާބު އެއްކަމަށެވެ.\nމިބާވަތުގެ މައްސަލަ ތަކަކީ ޤައުމީ މަޖިލިސް އަށް ގެނެއްސައި ހުރި ކަންކަމަށް ނުވާތީ އީސީ އަށް ބުރަވެވުނީ ކުރިންވެސް އިންތިޚާބުގެ ކަންކަން ނިންމާ އުސޫލްތަކާ ހަމަތަކަށްބަލާ ނިންމުމެވެ.\nއެހެންވީމާ އިންތިޚާބުތަކާ ބެހޭ ކޮމެޓީއިން ބައްދަލުކޮށް ހުށަހެޅިފައިވާ ޝަކުވާތަކާމެދު ވަރަށް ފުޅާކޮށް ވާހަކަ ދެކެވި ނިންމުނީ މިހާރު އޮތް ނަތީޖާ ބަދަލެއް އަންނާނެ ވަރުގެ ހެކި ހުށަހެޅިފައި ނެތުމުން މިހާރުއޮތް ނަތީޖާ އެގޮތަށް އިޢުލާން ކުރުމަށެވެ.


COLUMN: Adhives hama ehaa loabin ulhevidhaane | Mihaaru\nމި ފޮޓޯ އިން ފެންނަނީ ޗައިނާގެ އެހީގައި ރާއްޖޭގައި އެޅި ބްރިޖާއި އެއާޕޯޓުގެ ބައެއް މަސައްކަތްތައް: ޚާރިޖީ ގުޅުންތަކުގައި ރާއްޖެ ވަނީ އަލުންބަލުން ފަށަންޖެހިފައި. --ފޮޓޯ: ހުސެން ވަހީދު/މިހާރު\nއަދިވެސް ހަމަ އެހާ ލޯބިން އުޅެވިދާނެ\n02 ޖޫން 2019 - 08:33 45 comments\nއަހަރެމެންގެ ގުޅުން ފެށުނީ އަވަށްޓެރިކަމާ ހިސާބުންނެވެ. އެހެންވެ އަބަދުވެސް އޮތީ ލޯތްބެވެ. އަޅާލުމާއި އިހްތިރާމެވެ. އެކަމަކު އެތައް ޒަމާނެއް ވީ މި ގުޅުމުގައި ޝައްކު އުފެދި އަނގައިން ނުބުނެ ވެސް އެތައް ދުވަހަކު ތިބެފީމެވެ. މިކަން ބަދަލުވާން ޖެހެ އެވެ.\nފޯރުންތެރިކަމުގައި ބޮޑު ތަފާތެއް ހުރުމުން އަބަދުވެސް އެހީތެރިކަން ބޭނުންވެފައި އޮތީ މި އާއިލާ އަށެވެ. ކާބޯތަކެއްޗާއި އެހެނިހެން ސާމާނު ހޯދުމުގައި އެންމެ އަވަހަށް އެއްޗެއް ލިބެން އޮންނަ ގޮތް އަހަރެމެންނަށް ވެސް ފަސޭހައީ އެވެ. އަހަރެމެންގެ އާދަކާދަ އާއި ސަގާފަތުގައި ހުރި އެއްގޮތް ކަންކަމުގެ ސަބަބުންނާ ވެސް އެކުގަ އެވެ. އެކައްޗެއް ކައި ބޮއެ، އެއް ލަވަތަކެއް ކިޔައި އެޔަށް ނަށަމުން އުޅޭ ދެ ބައި މީހުންނޭ ކިޔައި އުޅުނަސް ހާދަ ގިނަ ކަންކަމެއް ބަދަލުވެއްޖެ އެވެ. އަހަރެމެންގެ ޖެހުނު އެންމެ ބޮޑު އެއް މައްސަލަ އަކީ އެއީ ކަމަށް ވެދާނެ އެވެ. އަދި އަމުދުން، ނިކަމެތިކަމުގެ ފައިދާ ނަގަން އުޅުނީމާ ކޮންމެ މީހަކު ވެސް ދެރަވާނެ އެވެ. ގުޅުން ކެނޑޭ ހިސާބަށް ދާނެ އެވެ.\nއަހަރެމެންގެ ވެސް އަމިއްލަ ކަންކަން ހުންނާނެ އެވެ. އަހަރެމެން ވެސް އެހެން މީހުންނާ ގުޅިގެން އުޅެން ބޭނުންވާނެ އެވެ. އަހަރެމެންނަށް ބޮޑު ކަމެއް ޖެހޭ ކޮންމެ ފަހަރަކު އެހީވުމަކީ އަހަރެމެން އެހެން މީހުންނާ ގުޅުން ކަނޑާލައިގެން އުޅެން ޖެހޭ ސަބަބެއް ކަމަށް ގަބޫލުކުރާ ނަމަ އެ ލޯތްބާއި ހަމްދަރުދީގެ ނިޔަތާ މެދު ސުވާލު އުފެދެނީ އެވެ. މީހަކަށް ކަމެއް ކޮށްދިނުމަކީ އެހީވި މީހާ އަށް އަޅުވެތިވާން ޖެހޭ ސަބަބެއް ކަމަށް ދެކޭ ނަމަ އެއީ ވަރަށް ދެރަ ކަމެކެވެ. އެގޮތަށް ގަބޫލުކުރާ ނަމަ ތިޔައީ ގުޅިގެން އުޅެން ހެޔޮވާ ވަރު ބައިވެރިއެއް ނޫން ކަމަށް ވިސްނައިދޭނެ މީހުން ވަރަށް ގިނަވާނެ އެވެ. ވީ ވެސް އެހެންނެވެ.\nނިޔަތް ރަނގަޅު ނޫންކަން ފާޅުވާ ހިސާބަށް ކަންކަން ދިއުމުން، މަންޒަރު ބަލަން ތިބި މީހުން ފައިދާ ނަގައި މި ގުޅުމުގެ އަގެއް ނެތްކަން ދައްކަން ވަރަށް މަސައްކަތްކޮށްފި އެވެ. އެކަން ގިނަ ބަޔަކަށް ގަބޫލުކުރެވޭ ހިސާބަށް ވެސް ކަންތައް ދިޔައީ އަހަރެމެން އަނގައިން ނުބުނެ، މައްސަލަ ހައްލު ނުކޮށް ތިބީމަ އެވެ.\nއެންމެ އެހީތެރި އަވަށްޓެރިޔާއޭ ކިޔައިގެން އޮތް ނަމަވެސް، އަހަރެމެންނަށް ބޭނުންވާ ކަންކަން ބަދަލުވަމުން އައި އިރު އެކަން އެނގޭ ކަމަކަށް ނުވި އެވެ. އެހެން ބައެއްގެ އެހީ އަށް ނޭދި ކާޑުގެ ބާވަތްތައް ފަސޭހައިން ލިބޭ ގޮތް ހަމަޖައްސައިދީގެން ތިބުމުން އެކަނި އަހަރެމެންނަކަށް މިހާރު ފަރަކު ނުޖެހެ އެވެ. ކަންކަން މިހާރު މާ ބޮޑަށް ބަދަލުވެއްޖެއޭ މި ބުނަނީ އެހެންވެ އެވެ. މިހާރު އަވަށްޓެރިއެއް، ދުރުހިލޭ މީހެއް ނެތި ގުޅުންތައް ގާތްވީ އެވެ. އަހަރެމެންގެ ފޯރުންތެރިކަމާއި ބޭނުންތައް ވެސް އިތުރުވީ އެވެ. ދަތުރުފަތުރާއި ވިޔަފާރި އާއި އެހެން ކަންކަމުގައި އަހަރެމެން މިހާރު ބޭނުންވަނީ އަސާސީ ފެންވަރެއް ނޫނޭ ބުނުމަކީ ބޮޑާވުން ކަމުގައި ވާނެހެންނެއް ހިއެއް ނުވެ އެވެ. އަވަށްޓެރިޔާ އަށް އެކަން ނޭނގި އޮއްވައި މާ ދުރުން އައި ބަޔަކު އެކަން ދެނެގަނެ އެ ހުރިހާ ކަމެއް ކޮށްދޭން އިސްނެގީމާ އެކަމާ ދެކޮޅުހަދާނީ ކާކު ހެއްޔެވެ؟ އެކަމާ ގުޅުން ހުރި އެހެން މައްސަލަތައް އަދި އެއީ އެހެން ވާހަކައެކެވެ. އެޔަށް ވުރެ ބޮޑަށް މި ތިބީ މުހިންމު ކަންތައްތަކެއް ބޭނުންވެފެ އެވެ.\nއަހަރެމެން މި ހުރިހާ ދުވަހު ހީކޮށްގެން ތިބީ ތިޔަށް ވުރެ ރަނގަޅު ބައިވެރިއެއް ނުލިބޭނެ ކަމަށެވެ. އެކަމަކު އެހެން ތިއްބާ އައި ބަޔަކު ކުޑަ ދުވަސްކޮޅަކުން މާ ބޮޑު ބަދަލެއް ގެނެސް ތަފާތު ދެއްކީމާ އަހަރެމެން ވެސް ލޯ ހުޅުވުނީ އެވެ. އަހަރެމެންގެ އުމުރު ނޭނގޭ ގުޅުމުގައި ނުވެ ހުރި ކިތަންމެ ކަމެއް ކުޑަ ދުވަސްކޮޅަކުން ވީމާ، އެންމެ ރަނގަޅު ބައިވެރިޔަކާ މެދު އަލުން ވިސްނާލަން ޖެހުނީ އެވެ. އެހެން މީހުން ކަންކަން ކޮށްދޭން ހުށަހެޅިޔަސް، މި ހާއްސަ ގުޅުމުގެ ތެރެއިން އެ ކަންކަން ވެސް ވާނެ ކަމަށް ގަބޫލުކޮށްގެން އެހެން މީހުންނަށް ފުރަގަސްދީގެން ތިބީމާ ނިކަމެތިވީ މި އާއިލާއަށެވެ. އެހެންވެ އާއިލާގެ ރުހުން ދެން ލިބޭނީ ކަންކަން ކޮށްދޭނަމޭ ކިޔައި ހުސް ވާހަކަ ދެއްކުމުގެ ބަދަލުގައި އަމަލީ ގޮތުން ހެކި ދައްކައިގެންނެވެ. ކޮށްދޭން ވައުދުވާ ކަމެއްގައި ވެސް ކޮޅެއް މެދެއް ނުފެނި އެކި މައްސަލަތައް ޖެހެނީ އެވެ. މަސައްކަތް ފެށިޔަސް އެކަމެއް ފުރިހަމަކުރަން އެހާ ދުވަސް ނަގަ އެވެ. ނިމޭއިރު އެކަން ވެސް ތާކުންތާކު ނުޖެހި އަލުން ކުރަން ޖެހޭ ހިސާބަށް ދިޔައިމާ ކަމެއް ކޮށްދިން ކަމުގެ އިހްސާސް ވެސް ނުވަނީ އެވެ. މިއީ ދައްކަން ރީތި ވާހަކައެއް ނޫންކަން އެނގެ އެވެ. އެކަމަކު އަހަރެމެންގެ ހާލަތު ހުރި ގޮތުން އަދި ޖެހުނު މައްސަލަތަކާ ހެދި ހަމަ ބުނެލީ އެވެ.\nއެކަމަކު އަހަރެމެންގެ މައްސަލަ އަކަށްވީ މާ ބޮޑަށް ޖަޒުބާތީވެ ގުޅުން ކެނޑުމެވެ. ދުރުގައި ތިބެގެން ވަށް ބަހުން ހަމަލާ ދެވުނީ އެވެ. ހަމަ ހަގީގަތުގައި ވެސް ނަފުރަތު އުފެދުނީ އެވެ. ދެކޮޅުން ވެސް ގޯސް ހެދީ އެވެ. މިހާރު އެނގޭ ކަމަކީ މިހެން އުޅެގެން ފައިދާވަނީ އެހެން ބަޔަކަށް ކަމެވެ. އެހެން ވިޔަ ނުދޭން ހިނގާށެވެ.\nވާހަކަ ގިނަ ނުކޮށް ކަންކަން ކުރާނީ އެވެ. ކަމެއް ކޮށްދީފައި އެ ވާހަކަ ނުގޮވާނީ އެވެ. އަހަރެމެން އެހެން ބަޔަކާ އަނގައިން ބުނާއިރަށް ގުޅުން ކަނޑާލާ ހިސާބަށް ނުގެންދާށެވެ. ބޭކާރު ވާހަކަ ދައްކައި، ކަންކަން ހިސާބަށް ވުރެ ބޮޑުކޮށް މި ނިކަމެތި އާއިލާ އަށް އެހެން މީހުންގެ ނަފްރަތު އުފައްދަން ފާޑުފާޑުގެ ވާހަކަ ނުދައްކާށެވެ. އަހަރެމެންގެ ނިންމުތަކަށް އިހްތިރާމް ކުރާށެވެ. އަވަށްޓެރި، އެކުވެރި އަދި ލޯބިވާ ދިވެހިރާއްޖެ-އިންޑިއާ އަކަށް އެހެން ނޫނީ ނުވާނެ އެވެ. މާފުކޮށްފައި އަލުން ފަށަން ހިނގާށެވެ.\nއިތުރު ލިޔުންތައް ކޮލަމް ރާއްޖެ-އިންޑިއާ ރާއްޖެ-ޗައިނާ ރާއްޖޭގެ ޚާރިޖީ ސިޔާސަތު\nބްރިޖު ހުޅުވުން އިންޑިއާއިން ކުރީ ބޮއިކޮޓް!\nތަރައްގީ ކުރަނީ ޗައިނާ، އިދިކޮޅަށް އެހީވަނީ އިންޑިއާ


Dewatering Massallaigai ehmme fahun muizzu ge faadu kiyun Sarukaarah\nމާލޭގެ މަގެއްގައި ޑޯ ވޯޓަރިން ހޮޅިތަކެއް އަޅާފައި -- ފޮޓޯ / އަވަސް\nޑީ ވޯޓަރިން މައްސަލާގައި އެންމެ ފަހުން މުއިއްޒުގެ ފާޑުކިޔުން ސަރުކާރަށް\nކަމެއް ކުރުމުގައި ހުރި ދަތިތައް އެނގޭނީ އެކަމަކާއި ހަވާލުވުމުން ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nމާލޭގައި އިމާރާތް ކުރުމުގެ މަސައްކަތަށް މަގުމަތީގައި އަޅާ ޑި ވޯޓާ ހޮޅި ހޮޅިތަކުގެ މައްސަލައާ ގުޅޭ ގޮތުން މުއިއްޒު ކުރެއްވި ޓްވީޓެއްގައި ވިދާޅުވީ ފެންނަމުންދަނީ ޑީ ވޯޓަރިންގ މައްސަލައަށް ހައްލެއް ނުލިބި އިތުރަށް މައްސަލަ ގޯސްވަމުންދާތަން ކަމަށެވެ. ޑީވޯޓަރިންއަށް އެކަށީގެންވާ ހައްލެއް ލިބޭނީ ކަމާބެހޭ ހުރިހާ މުއައްސަސާތަކެއް އެކައްޗެއް ކިޔައިގެން ކަމަށް މުއިއްޒު ވިދާޅުވިއެވެ.\nޑީ ވޯޓަރިން މައްސަލައަކީ އަދުގެ ސަރުކާރުން އިދިކޮޅުގައި އޮތް އިރު ކުރީގެ ސަރުކާރަށް އެންމެ ބޮޑަށް ފާޑުކިޔުންތައް އަމާޒުކުރަމުން ދިޔަ އެއް ކަންތަކެވެ. ނަމަވެސް މި ކަމަކަށް އަދި މި ސަރުކާރަކަށްވެސް ހައްލެއް ގެނެސްދެވިފައެއްނުވެއެވެ.\n"ކަމަކާއި ހަވާލުވުމުން އެކަމުގައި ހުރި ޗެލެންޖުތައް އެނގޭނީ. އޮޕީނިއަން މޭކް ކުރުމަކީ ފަސޭހަ ކަމެއް،" މުއިއްޒު ވިދާޅުވިއެވެ.\nޑީ ވޯޓަރިން ނިޒާމަކީ ކޮންސްޓްރަކްޝަން ސައިޓުތަކުން ފެން ހިންދުމަށް ބޭނުން ކުރާ ނިޒާމެކެވެ. މާލޭގައި މިހާރު ޑީވޯޓަރިން ކުރަނީ މަގުތައް މަތިން ހޮޅިއަޅައިގެންނެވެ.\nމާލޭ ސިޓީގެ މޭޔަރ ސިފާ މުޙައްމަދު ދާދިފަހުން ވަނީ މާލޭގެ މަގުތައް ހަދަންލިބޭ އެންމެ ފުރަތަމަ ފުރުޞަތުގައިވެސް މި ހޮޅިތަކުގެ މައްސަލައަށް ހައްލެއް ގެނެއުމަށް މަސައްކަތް ކުރައްވާނެ ކަމަށް ވިދާޅުވެފައެވެ.\nމުއިއްޒު ގެ ބެލުމުގެ ދަށުން މަޖީދީމަގާ ރިންގުރޯޑު އެއްކޮށް އަލުން ހެދި އިރު ޑީވޯޓަރިންގް އަށް ޕުރޮވިށަން ނުދީ ހެދީ ކީއްވެތަ!؟\nއިންސާނީ ހައްގުތަކުގެ ހާލަތު އިތުރަށް ރަނގަޅުކުރަންޖެހޭ: އެޗްއާރްސީއެމްގެ ރައީސް


vnews - America embassy Quds ah badhalu nukurumah edhivadai genfi\nއެމެރިކާ އެމްބަސީ ގުދުސްއަށް ބަދަލު ނުކުރުމަށް ޓްރަމްޕްގެ ކިބައިން އައްބާސް އެދިވަޑައިގެންފި\nފަލަސްތީނުގެ ރައީސް މަހްމޫދު އައްބާސް - ފޮޓޯ: އޭ.އެފް.ޕީ\nއިސްރާއީލުގައި ހުންނަ އެމެރިކާ އެމްބަސީ ގުދުސްއަށް ބަދަލު ނުކުރުމަށް އެދިވަޑައިގެން ފަލަސްތީނުގެ ރައީސް މަހްމޫދު އައްބާސް އެމެރިކާގެ ރައީސްކަމަށް އިންތިޚާބު ކުރެވިފައިވާ ޑޮނަލްޑް ޓްރަމްޕަށް ސިޓީފުޅެއް ފޮނުއްވައިފިއެވެ.\nމިޚަބަރު އާންމުކޮށްފައިވަނީ ފަލަސްތީނުގެ ރަސްމީ ނޫސް އޭޖެންސީ ވަފާއިންނެވެ. މަހްމޫދު އައްބާސް ޓްރަމްޕަށް ސިޓީފުޅެއް ފޮނުއްވީ ކޮންއިރަކު ކަމެއް ވަފާއިން ބުނެފައެއް ނުވެއެވެ.\nއެހެން ނަމަވެސް، އިސްރާއީލުގައި ހުންނަ އެމެރިކާ އެމްބަސީ، އެމެރިކާގެ އާ ސަރުކާރުން ގުދުސްއަށް ބަދަލުކޮށްފިނަމަ އޭގެ ސަބަބުން ނުކުމެދާނެ ނޭދެވޭ ނަތީޖާތައް ސިޓީގައި ބަޔާން ކުރައްވާފައިވާ ކަމަށް ބުނެފައި ވެއެވެ.\nއިސްރާއީލުގައި ހުންނަ އެމެރިކާ އެމްބަސީ މިހާރު ހުންނަނީ އިސްރާއީލުގެ މިހާރުގެ ވެރިރަށް ތެލްއަވީވްގައެވެ. އެހެންނަމަވެސް، އިސްރާއީލުންވަނީ އެގައުމުގެ ވެރިރަށަކީ މުޅި ގުދުސްކަމަށް ކަނޑައަޅާފައެވެ.\nރިޔާސީ އިންތިޚާބުގެ ކެމްޕެއިން ތެރޭގައި ޑޮނަލްޑް ޓްރަމްޕް ވިދާޅުވެފައިވަނީ، އޭނާއަށް ރިޔާސީ އިންތިޚާބު ކާމިޔާބު ކުރެވިއްޖެނަމަ އެންމެ ފުރަތަމަ ކުރައްވާނެ ކަންތައްތަކުގެ ތެރޭގައި ތެލްއަވީވްގައި ހުންނަ އެމެރިކާ އެމްބަސީ ގުދުސްއަށް ބަދަލުކުރުން ހިމެނޭ ކަމަށެވެ.\nޓްރަމްޕްގެ ތަރުޖަމާނު ކެލީއޭން ކޮންވޭވެސް އެމެރިކާގެ ރޭޑިއޯއަކަށް މިދިޔަމަހު ދެއްވި އިންޓަރވިއުއެއްގައި ވިދާޅުވެފައިވަނީ، އެމެރިކާ އެމްބަސީ ގުދުސްއަށް ބަދަލުކުރުމަކީ ޓްރަމްޕް "ވަރަށް އިސްކަންދެއްވާ" ކަމެއް ކަމަށެވެ.\nއެމެރިކާގެ ކުރީގެ ރައީސުންގެ ކިބައިންވެސް އެމްބަސީ ގުދުސްއަށް ބަދަލު ކުރުމަށް އިސްރާއީލުން އެދުނެވެ. ނަމަވެސް އެއްވެސް ރައީސަކު އެކަން ނުކުރެއްވިއެވެ.\nފަލަސްތީނުގެ ރައީސް މަހްމޫދު އައްބާސް ޓްރަމްޕަށް ފޮނުއްވި ސިޓީފުޅުގައި މިފަދަ ފިޔަވަޅެއް ޓްރަމްޕް އަޅުއްވައިނަމަ އެކަމަކީ ސުލްހައިގެ މަސައްކަތަށް ކުރިމަތިވާނެ އިއާދަނުކުރެވޭވަރުގެ ބޮޑު ގެއްލުމަކަށް ވާނެކަމަށް އިންޒާރު ކުރައްވާފައި ވެއެވެ. އެމެރިކާއިން އެ ފިޔަވަޅު އަޅައިފިނަމަ ދެދައުލަތުގެ ހައްލަށް އޮތް ފުރުސަތު ގެއްލި، މުޅި ސަރަހައްދުގެ ހަމަޖެހުމާއި ސަލާމަތްވެސް ގެއްލިގެން ހިނގައިދާނެ ކަމަށް ފަލަސްތީނުގެ ރައީސް ވިދާޅުވެފައި ވެއެވެ.\nއެމެރިކާއިން އެފަދަ ފިޔަވަޅެއް އެޅުން ހުއްޓުވައިދިނުމަށް އެދި ފަލަސްތީނުގެ ރައީސް މަހްމޫދު އައްބާސް ރަޝިޔާ، ޗައިނާ އަދި ޔޫރަޕްގެ އިއްތިހާދަށްވެސް ސިޓީ ފޮނުއްވާފައިވާ ކަމަށް ވަފާ ނޫސް އޭޖެންސީން ބުނެފައި ވެއެވެ.\nއިސްރާއީލުން އިރުމަތީ ގުދުސްގެ ބިމަށް ގަދަބާރުން ވެރިވެގެންފައިވަނީ 1967 ވަނަ އަހަރު އިސްރާއީލާއި އަރަބީންނާ ދެމެދު ކުރެވުނު6ދުވަހުގެ ހަނގުރާމައަށްފަހުގައެވެ. މިހަނގުރާމަގައި އަރަބީން ބަލިކުރުމަށްފަހު އިސްރާއީލުން މިސްރުގެ ސައިނާއީ، ޣައްޒާ، ހުޅަނގު އައްސޭރި، އިރުމަތީ ގުދުސް އަދި ގޯލާންގެ އުސްބިންތައް ހިފިއެވެ.\nއިރުމަތީ ގުދުސްވެސް ހިމެނޭގޮތުން މިބިންތައް އިސްރާއީލުން ފަހުންވަނީ އެމީހުންގެ އަމިއްލަ ބިންތަކަށް ހަދާފައެވެ. ނަމަވެސް އދ، އެމެރިކާ އަދި ބައިނަލްއަގްވާމީ މުޖުތަމައުން އިސްރާއީލުގެ ނިންމުން ގަބޫލެއް ނުކުރެއެވެ.\nފަލަސްތީނުން ކަނޑައަޅާފައިވަނީ މުޅި ގުދުސްއަކީ ފަލަސްތީނުގެ މުސްތަގްބަލުގެ ވެރިރަށުގެ ގޮތުގައެވެ.


އެފް.ސީ.އެސް.ސީގައި ތިބޭ ކުދިންގެ ސިއްޙީ ހާލަތު ބަލާ، ސިއްޙީ ގޮތުން ދުވަހުން ދުވަހަށް ކުރަންޖެހޭ އެންމެހައި މަސައްކަތްތައް ކުރުން.\nކުދިންނަށް ދިމާވާ ސިއްޙީ މައްސަލަތައް ފާހަގަކޮށް އިތުރު ފަރުވާ ބޭނުންވާ ކުދިން ޑޮކްޓަރަށް ދެއްކޭނެ އިންތިޒާމް ހަމަޖައްސައި، ޑޮކްޓަރަށް ދެއްކުން.\nއެފް.ސީ.އެސް.ސީގައި ދިރިއުޅޭ ކުދިންގެ ނަފްސާނީ ޙާލަތު ވަޒަންކޮށް އެކުދިންނަށް ބޭނުންވާ ފަރުވާ ފޯރުކޮށްދިނުމުގައި ކޭސް ވޯކަރުންނާ ގުޅިގެން މަސައްކަތް ކުރުން.\nއެފް.ސީ.އެސް.ސީގައި ބަލަހައްޓަމުންދާ ކުދިންގެ ސިއްހީ ދުޅަހެޔޮކަން ރަނގަޅު ކުރުމަށް ދަމަނަވެއްޓާއި ގުޅިގެން މަސައްކަތް ކުރުން.\nކުދިންނަށް ދެވޭ ބޭސް ފަރުވާއާއި ކުއްޖާގެ ހާލަތު ދުވަހުން ދުވަހަށް މޮނީޓަރ ކުރުމާއި ކުޑަކުދިންގެ ހިޔާއިން ބަލަހައްޓާ ކުދިން ހެދިބޮޑުވާގޮތް (ބަރުދަން ، އިސްކޮޅު) ބަލާ ރެކޯޑްކުރުން\nރާއްޖެއިން ބޭރުން ފަރުވާ ހޯދަން ގެންދަންޖެހޭ ކުދިންގެ މެޑިކަލް ޑޮކިއުމަންޓްސްތައް ހިއްސާ ކުރަންޖެހޭ ފަރާތްތަކާއި ހިއްސާކޮށް، އެކުދިންގެ ފަރުވާ ކުރިއަށް ގެންދިއުމުގެ ހުރިހާ މަސައްކަތެއް ކުރުން.\nއެފް.ސީ.އެސް.ސީއިން ބަލަހައްޓާ ކުދިންނަށް ހެލްތް އެޑިއުކޭޝަން ޕްރޮގްރާމުތައް ރާވާހިނގުން.\nމިނިސްޓްރީން ބޭނުންވެއްޖެ ހާލަތެއްގައި، މިނިސްޓްރީން ކަނޑައަޅާ ގޮތެއްގެ މަތިން މިނިސްޓްރީގެ އެހެން ދާއިރާތަކުގައި މަސައްކަތްކުރުން.\nމަޤާމުގެ މަސައްކަތާ ގުޅޭ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nކޮމިއުނިޓީ ހެލްތު، ޕްރައިމަރީ ހެލްތުކެއަރ، ޕަބްލިކް ހެލްތު\nޕަބްލިޝްކުރި ގަޑި: 1620


Nasheed aai Imran mashvara thakugai baiverikurumah anekkaaves dhekolhu hadhaifi | Mihaaru\nޚަބަރު / ސިޔާސީ މަޝްވަރާތައް\nނަޝީދާއި އިމްރާން މަޝްވަރާތަކުގައި ބައިވެރިކުރަން އަނެއްކާވެސް ދެކޮޅު ހަދައިފި\nއެމްޑީޕީގެ ކުރީގެ ރައީސް މުހައްމަދު ނަޝީދާއި(ވ) އަދި އަދާލަތު ޕާޓީގެ ކުރީގެ ރައީސް އިމްރާން އަބްދުﷲ\nމަޝްވަރާތައް މީގެކުރިން ވެސް ފޭލްވީ، އެ ދެ ބޭފުޅުން ބައިވެރިކުރަން ސަރުކާރުން އެއްބަސްނުވުމުންނެވެ. ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ބަންދުކުރި މައްްސަލާގައި ނަޝީދުގެ މައްޗަށް 13 އަހަރުގެ ޖަލު ހުކުމެއް އިއްވާފައިވާއިރު މޭޑޭ މުޒާހަރާގައި ދެއްކެވި ވާހަކައަކާ ގުޅިގެން އިމްރާންގެ މައްޗަށް ވަނީ ޓެރަރިޒަމްގެ ކުށުގައި 12 އަހަރުގެ ޖަލު ހުކުމެއް އިއްވައިފަ އެވެ.\nރައީސް އޮފީހުން ސިޔާސީ ޕާޓީތަކަށް މިއަދު ފޮނުވި ސިޓީގައި ބުނެފައި ކައުންސިލުން ފާސްކޮށްގެން ނަން ހުށެހެޅި ނަމަވެސް، ޝަރީއަތުން ހުކުމެއްކޮށް އެ ހުކުމް ތަންފީޒުކުރާ މީހަކު ސިޔާސީ ޕާޓީތަކުގެ މަޝްވަރާގައި ބައިވެރި ނުކުރަން ރައީސް އަބްދުﷲ ޔާމީން ނިންމަވާފައިވާ ކަމަށެވެ.\nރައީސް އޮފީހުން ޕާޓީތަކަށް މިގޮތަށް އެންގިއިރު، މަޝްވަރާގައި ސަރުކާރުގެ އެންމެ އިސް މަންދޫބު، ފިޝަރީޒް މިނިސްޓަރު ޑރ. މުހައްމަދު ޝައިނީ މީގެ ހަފުތާއެއްހާ ދުވަސް ކުރިން ވިދާޅުވެފައި ވަނީ މަޝްވަރާ ފަށަން ސަރުކާރުގެ އެއްވެސް ޝަރުތެއް ނެތް ކަމަށާއި ސަރުކާރުގެ ވިސްނުން ހުރީ ވަރަށް ބޮޑަށް ދޫދީގެން މަޝްވަރާ ކުރިއަށް ގެންދަން ކަމަށެވެ. މަޝްވަރާތަކުގައި އެމްޑީޕީ އާއި އަދާލަތު ތަމްސީލްކުރާނީ މޯލްޑިވްސް ޔުނައިޓެޑް އޮޕޮޒިޝަނުން ކަމަށް ދެ ޕާޓީން އެންގިޔަސް އެކަމަކާ ވެސް ސަރުކާރުން ދެކޮޅެއް ނުހަދާނެ ކަމަށް އޭނާ ވަނީ ވިދާޅުވެފަ އެވެ.\nއެއީ، ޝައިނީ ވިދާޅުވެފައިވާ ގޮތުގައި، އެއްވެސް ޝަރުތެއް ނެތި މަޝްވަރާ ފަށަން ކޮމަންވެލްތުން ގޮވާލާފައިވާތީ އެވެ.\nރައީސް އޮފީހުގެ މިނިސްޓަރު މުހައްމަދު މުޖުތާޒު ސޮއިކުރައްވައި އަދާލަތު ޕާޓީ އަށް މިއަދު ފޮނުއްވި ސިޓީގައި ވިދާޅުވީ ސިޔާސީ ޕާޓީތަކަކީ ގާނޫނާއި ގަވާއިދާއި އެ ޕާޓީއެއްގެ އަސާސީ ގަވާއިދުގެ ދަށުން ހިންގުމުގެ ނިޒާމްތައް ފުރިހަމަވެފައި ހުންނަން ޖެހޭ މުއައްސަސާތައް ކަމަށެވެ. ނަމަވެސް މިވަގުތު އަދާލަތު ޕާޓީގައި އިންތިހާބުކޮށްފައިވާ ރައީސަކު ނެތުމާ އެކު ޕާޓީ ހިންގުމުގެ ނިޒާމް ގާނޫނީ އިމުގެ ތެރެއިން ފުރިހަމަވެފައި ނުވާތީ ޕާޓީގެ ނިންމުންތަކާ މެދު ސުވާލުއުފެދޭ ވާހަކަ ދަންނަވަން ރައީސް ޔާމީން އަންގަވާފައިވާ ކަމަށް ސިޓީގައި މުޖުތާޒު ވިދާޅުވި އެވެ.\nމިއާއެކު، މަޝްވަރާގައި ބައިވެރިކުރެވޭނީ ކައުންސިލުން ފާސްކޮށްފައިވާ މަންދޫބުން ކަމަށް ޕާޓީ އަށް ދަންނަވަން ރައީސް އެންގެވި ކަމަށް ވެސް ސިޓީގައިވެ އެވެ.\nޖަލު ހުކުމް ތަންފީޒުކުރާ މީހުންނަށް ސިޔާސީ ޕާޓީތަކުގެ އިސް މަގާމުތަކުގައި ނުތިބެވޭނެ ކަމަށް ސިޔާސީ ޕާޓީތަކުގެ ގާނޫނަށް ގެނައި އިސްލާހާ ގުޅިގެން ނަޝީދާއި އިމްރާނަށް ވެސް ވަނީ ޕާޓީގެ ރައީސް ކަން ގެއްލިފައި ކަމަށް އިލެކްޝަންސް ކޮމިޝަނުން ވަނީ ބުނެފަ އެވެ.\nމަޝްވަރާތައް އަލުން ފަށަން ޕާޓީތަކަށް ސަރުކާރުން ދައުވަތު ފޮނުވީ ސީމެގުގެ ރަސްމީ އެޖެންޑާގައި ރާއްޖެ ހިމަނައި ދެން އިސްލާހު ނުވެއްޖެ ނަމަ ކޮމަންވެލްތުން ރާއްޖެ ސަސްޕެންޑް ކުރަން ވިސްނާނެ ކަމުގެ އިންޒާރު ދީ އަދި ރާއްޖޭގެ ސިޔާސީ ޕާޓީތަކުން މަޝްވަރާކޮށް ހައްލު ހޯދުމަށް އަންގާފައި ވަނިކޮށެވެ. އެއްވެސް ޝަރުތަކާ ނުލާ މަޝްވަރާގެ މޭޒު ދޮށަށް ދާން ސީމެގުން ވަނީ ސަރުކާރާއި އިދިކޮޅު ފަރާތްތަކަށް ވެސް ގޮވާލައިފަ އެވެ. ސިޔާސީ މަސްރަހު ފިނިކުރުމަށް މަޝްވަރާތައް ފެށީ މިދިޔަ އަަހަރު މެދު ތެރޭގަ އެވެ. އެކަމަކު ދެ ފަރާތުން ކުރި ޝަރުތުތަކާ ހެދި މަޝްވަރާ ކުރިއަކަށް ނުގެންދެވުނެވެ. އެ މަޝްވަރާ ފޭލްވުމުން، އދ.ގެ މަންދޫބު ތަމްރަތު ބައިވެރިވެވަޑައިގެން، އެކި ފަރާތްތަކާ ވަކިވަކިން ބައްދަލުކޮށް، މަޝްވަރާތައް ފަށަން މަސައްކަތް ކުރައްވާފައި ވިޔަސް، އެކަމުގައި ވެސް އަލިމަގެއް ފެނިފައެއް ނުވެ އެވެ.\nރައީސް މުހައްމަދު ނަޝީދު އެމްޑީޕީ ދިވެހި ސަރުކާރު އިދިކޮޅު ފަރާތްތައް އަދާލަތު ޕާޓީ އިމްރާން އަބްދުﷲ، ހޯމް މިނިސްޓަރު ސިޔާސީ މަޝްވަރާތައް ސިޔާސީ ޕާޓީތަކުގެ މަޝްވަރާތައް\n74 ކޮމެންޓް,5ރިއެކްޝަންސް\nއިގިރޭސިންނަކީ ޑިމޮކުރަސީ. ޑިމޮކުރަސީއަކީ އިގިރޭސިން. އެމީހުން ބުނީމާދެން ކުޑަގައުމެއްގަ ގާނޫނެއް ގަވާއިދެއް އިންތިޚާބެއް ނޮއޮންނާނެ. އެބުނާގޮތަކަށް ހަދަންޖެހޭނީ. އެބުނަނީ ޝަރުތަކާނުލާ މަޝްވަރާކުރަން. ދެނެއް ގާނޫނެއް ދީނެއް ދުނިޔެއެއް ބަލާކަށް ނުޖެހޭނެ.\nޤާނޫނާއި ޤަވާޢިދާ، ތެދުވެރިކަމާއި އަމާނާތްތެރިކަން އަނިޔާވެރިކަމާއި ހަސަދަވެރިކަން އަދި ޚިޔާނާތްތެރި ކަމުގެ ވާހަކަ ނުދައްކަވާ\nރީނދޫ ކުދިން ކިތަންމެ މޮޔަގޮވިޔަސް އަންނިއެއް ބައިވެރިއެއް ނުކުރެވޭނެ. ޖެހޭނީ އަހަރެމެން ބޭނުންވާ މީހަކު ތިކޮޅުން ފޮނުވަން. ނޫނީ ޖެހިދާނެ ގަރާރަކުން ރީނދޫ ބާގައިގެ ވެރިޔަކަށް ރީކޯ ގެންނަން. އެސޮރުވެސް މާރަނގަޅުވާނެ.\nބަކުރާ، ތިއޮތީ ގުއިރޯނުގަ ޖެހިފަ، އަމުދަކުން ނަޝީދުއާ އިމްރާނުގެ ނަންފޮނުވީ ކޮންމެހެން އެމީހުނަށް ބައިވެރި ވުމުގެ ފުރުސަތު ލިބިދާނެކަމަކަށް ނޫނޭ، ނުލިބޭނެކަން އިނގޭތީވެ ، ތިއޮތީ ދެން ބޯންއުޅުނު ބޮނޑި ބޮވިފަ، ދެން ނިކަން މަޝްވަރާ ކުރިއަށް ގެންދެބަލަ ގަޓު ހުރިއްޔާ، އހ.\nނޭނގުނުވަރުންދޯ ތި ކޮސް ގޮވަނީ. ކިޔާނެ އެއްޗެއް ވެސް ނޭނގެދޯ މިހާރު. ވެރިކަން އެހެރަގެން ކުރާއިރުވެސް އަދި ތަމެންނަށް ބްރިޖު އަޅާދޭއިރުވެސް ތިޔަހުރި ހަސަދަވެރިކަމެއްދޯ.\nކޮން ޤާނޫނެކޭ ޤަވާއިދެކޭ ކިޔާކަށް. މިހާރު ހަދާ ޤާނޫނާއި ޤަވާއިދަކީ ވަކިމީހަކަށް ހެޔޮވަރުކޮށް ފަހާ ކޯޓެކޭ. މިކަން ދިވެހިރައްޔިތުންގެ އިތުރުން މުޅި ދުނިޔެއަށްވެސް އެނގެއޭ.\nސަރުކާރުން ބޭނުންވަނީ، ޕާޓީތަކުގެ ކައުންސިލުން ނިންމާ ބަޔަކު މަޝްވަރާތަކުގައި ބައިވެރިވާން، އެމްޑީޕީ އަދާލަތުން އެއޮތީ ނިންމާފަ، ދެންއޮތީ މަޝްވަރާތައް ފެށުން! ކައުންސިލުން ނިންމާނީ ތިޔަބޭފުޅުން، ދެން ކިހިނެއް ހަދާނީ؟\nހުރިހާ ބާރެއް މުށުތެރެ އައްލައިގެން ވެސް ވެރިކަން ކުރަން ނޭގުނު..ސަރުކާރެއް މިނޫނިއްޔާ މިދުނިޔެ އަކުނެއް.. ހަމަނޭގެނީ ވެރިކަންކުރަން..\nވެރިކަންކުރަން ނޭނގިގެން އަދި މިހާތަނަށް ވެރިކަން ދޫކޮށް ގެޔަށް ދިޔައީ އަންނި. މިއީ މިހާތަނަށް ފެންނަން އޮތް ހަގީގަތް.\nރަންރީނދޫ ކުދިން މިހާރު އެތިބީ ރީއްޗަށް ބޯ ގޮވާފައެވެ. އެކުދިންނަށް ނޭގޭ އެކުދިންނަށް ކުރެވޭ އަދި ނުކުރެވޭ ކަމެއް ވެސް ދޯ. އެހެން ވެ ޑަސްބިނުން ވެސް ނަން ނަގަ ނަގައިގެން ފޮނުވަނީ ސަރުކާރަށް ޕާރޓީ ޓޯކްސް ގައި ޖައްސަން. ރަންރީނދޫ ކުދިން މަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރަށް ފޮނުވި އެބުނާ ކަނޑު ފައްތާ ފިލްމު ކުޅުނު ވިލަން އަކީ އެއީ ރަންރީނދޫ ޕާރޓީގެ ވެސް މީހެއް ނޫން ކަމަށް ދަފްތަރު ބަލަހައްޓާ ބޮޑޭ މެން އެބުނަނީ. ދެން މިވަރު ތަންދޮރު ނުބަލާ ނުވާނެ އެއް ނޫން ބޮޑު ބިއުޓިފުލް ސަރުކާރަކަށް ރަންރީނދޫ ކުދިންގެ ފަރާތުން ޕާރޓީ ޓޯކްސް ގައި ބައިވެރިވާނެ މީހެއްގެ ނަން ފޮނުވަން. ތަމެން ތިތިބީ ރަނގަޅަށް ބޯ ގޮވާފައެވެ. ތަމެން ދެން އުޅެ ބަލަ އަގެއް ކިޔާފައި ނަމަވެސް ރަންރީނދޫ ޕާރޓީ މަމެންނަށް ވިއްކާލަން. އަދި ތަމެން ގެންގުޅޭ ރަންރީނދޫ ޓްވިޓަރ އެކައުންޓް ވެސް މަމެންނަށް ވިއްކާލަންވީއެވެ. އެއިރުން ވެލިއު ހުއްޓާ މަނީ މޭކް ކުރެވުނީ އެއް ނޫން ދޯ ބޭންކް ރަޕްޓް ނުވަނީސް. ތަމެންނަށް ޕާރޓީ ޓޯކްސް ނުޖެއްސޭނެ އަދި ތަމެންނަށް ތިކަން ނުވާނެއެވެ. ތަމެން ދެން ރާއްޖޭގެ ސިޔާސީ މައިދާން ދޫކޮށްލާ ރަށު ތެރޭން މޫ ކެނޑުން ފަދަ ކަމެއް ބަލަންވީ ލިބޭތޯ އިނގޭ.\nމަޗާ މަޗާ ހަމަހޭގަތޯ، ކޮން ތަނެއްގަ އޮތް ދަފްތަރަކުންތޯ ތިޔަބުނާ މީހަކު ވަކިކޮށްފަ އޮތީ، އަދިވެސް ނުކުރެޔޭ އިނގޭތޯ، ނުވެސް ކުރެވޭނެޔޭ، ޕާޓީގެ އިސްމަޤާމެއްގަ ނުހުރެވޭނެކަމަށް ތިޔަބުނާ ބޮޑޭމެން ނިންމީ އޭގެ މާނައަކީ ޕާޓީގެ މެމްބަރުކަމުން ވަކިވި ވާހަކައެއް ނޫނޭ، ރައްޔިތުން ބޮލަށް ޗިޕް ޖަހއިގެން މަކަރާ ހީލަތުންވެސް ތިޖޫރިއަށް ތިހިރަ ފޯރިއެއްދޯ އެކަމަކުވާ، ކައުން ސިލުން ނިންމި ނަންތައް އެއޮތީ ފޮނުވާފަ ރ ޔާމީނުގެ އޮފީހުން އެދުނުގޮތަށް ދެން ކާކާ ލައްވާނެކަމެއްނެތް، އހ.\nމިނިވަންކަން / އައްޑޫ ސިޓީ\nކޮން ހައިސިއްޔަތަކުންތޯ މިދެބޭފުޅުން މަޝްވާރާގައި ބައިވެރިވާނީ. ގާނޫނާ ގަވާއިދުތައް ބުނާގޮތުން މިދެބޭފުޅުންނަކީ ޕާޓީއެއްގެ އެއްވެސް ޒިންމާއެއް މަތިވެ ތިއްބެވި ބޭފުޅުންނެއް ނޫން. އެހެންނޫނަސް މިދެބޭފުޅުން މިމަޝްވަރާގައި ބައިވެރި ކޮށްފިނަމަ މިބޭފުޅުންނަށް އިސްކަން ދެވޭނީ މިބޭފުޅުންގެ މިނިވަންކަން ހޯދުމަށް ނޫންތޯ. މުޅި މަޝްވަރާގެ މިސްރާބު ދާނީ މިބޭފުޅުންނަށް ލުއެއް ހޯދުމަށް. އެކަމު ސަރުކާރާ އިދިކޮޅު ފަރާތްތަކާ މަޝްވަރާކޮށް ހައްލު ހޯދަން ޖެހިފައިވާ މާ މުހިންމު ގައުމީ މަސްސަލަތައް އެބަހުރި ނޫންތޯ.\nޢެރައީސްގެ ކިބައިގައި އިހުލާްސްތެރިކަން ހުރިނަމަ އެހެން ކުއްވެރިންނެކޭ އެއްގޮތައް އޮނާނީ ޖަލުގަދޯ. ޢެހާރު\nއަމިއްލއަށް ގޮހެއް ނޫނޭ އެހުރީ ، ދިވެހި ސަރުކާރުން ޕާސްޕޯތާ އެއްޗިހި ދީފަ ދާށޭ ކިޔާފަ ފޮނުވީމަ ދިޔައީ، ސަރުކާރަށް އެނޫންގޮތެއް ނެތިގެން، ރައްޔިތުންނަށް އޮޅުވާލަން ވެގެން އަންނަން އަންގާ ޕޕ ކެންސަލްކުރީވެސް، ކޮބާ ބެސްޓ ފްރެންޑް ނާޒިމު ރާއްޖެއިން ފުރީ ޓްރެވަލް ޑޮކިއުމެންޓެއްގަ ސިންގަޕޫރަށް، މިހާރު ހުރީ ދިވެހި ދައުލަތުގެ ޕާސްޕޯޓުގަ ދަތުރުކޮށްފަ ގޮސް ކޮންތާކުތޯ ބަލާލަމާ ބަހީ، ކުލަ ކުލައިގެ ނޯޓިސް ނެރުނަސް އެވީ ހަމަ ޖަމަލު ފޮޑިއަށް ދެއްތޮ، އހ.


Lead fulhaakuran libunu furusathu Liverpool in nagaalaifi | Mihaaru\nލީޑުފުޅާކުރަން ލިބުނު ފުރުސަތު ލިވަޕޫލުން ނަގާލައިފި\n31 ޑިސެމްބަރ 2020 - 10:36\nލަންޑަން (ޑިސެމްބަރު 31) - އިނގިރޭސި ޕްރިމިއާ ލީގުގައި ރޭ ރަށުން ބޭރުގައި ނިއުކާސަލް ޔުނައިޓެޑާ ލަނޑެއް ނުޖެހި އެއްވަރުވެ، ލީގުގެ އެއް ވަނައިގައި ފަސް ޕޮއިންޓަށް ލީޑުފުޅާކުރަން ލިބުނު ފުރުސަތު ލިވަޕޫލުން ނަގާލައިފި އެވެ.\nރޭގެ ނަތީޖާއާ އެކު ލިވަޕޫލް އެއް ވަނައިގައި އޮތީ 16 މެޗުން 33 ޕޮއިންޓާ އެކު އެވެ. ދެ ވަނައިގައި އޮތް މެންޗެސްޓާ ޔުނައިޓެޑަށް 15 މެޗުން 30 ޕޮއިންޓް ލިބިފައިވާއިރު، އެ ޓީމު ހުކުރު ދުވަހުގެރޭ އަމިއްލަ ދަނޑުގައި އެސްޓަން ވިލާއާ ދެކޮޅަށް ކުޅޭ މެޗުން މޮޅުވެގެން ލިވަޕޫލާ ޕޮއިންޓުގެ ގޮތުން އެއްވަރުކުރެވޭނެ އެވެ.\nލިވަޕޫލްގެ ކޯޗު ޔާގެން ކްލޮޕް ބުނީ އެހެން މެޗެއް ނަމަ މިއީ ލިވަޕޫލުން މަދުވެގެން ދެ ގޯލެއް ޖަހާނެ މެޗެއް ކަމަށާއި ތަފާތު ސަަބަބުތަކާ ހުރެ ނަމަވެސް މި މެޗުގައި ލަނޑެއް ޖެހުމުގެ ނަސީބު ނެތީ ކަމަށެވެ.\n"މި ވަގުތު އަހަންނަށް ޓޭބަލް މުހިއްމެއް ނޫން. އެކަމަކު އެއް ވަނައިގައި އޮތުމަކީ ކުޅުންތެރިންގެ އިތުބާރަށް ރަނގަޅުކަމަކަށް ވެދާނެ،" ކްލޮޕް ބުންޏެވެ.\nނިއުކާސަލް ދަނޑުގައި ރޭ ކުޅުނު މެޗު ފަށައިގެން އެ ޓީމުގެ ކަލުމް ވިލްސަން ޖެހި ޝޮޓެއް ލިވަޕޫލްގެ ފަބީނިއޯ ވަނީ ބްލޮކްކޮށްފަ އެވެ. ލިވަޕޫލް މޮޅުވިޔަނުދީ ހިފެހެއްޓުމުގައި އެންމެ ބޮޑު ކްރެޑިޓެއް ހައްގުވަނީ ނިއުކާސަލްގެ ކީޕަރު ކާލް ޑާލޯ އަށެވެ. މުޅި މެޗަށް ބަލާއިރު އޭނާ ވަނީ ލިވަޕޫލުން ފޮނުވާލި ގިނަ ހަމަލާތަކެއް ހުއްޓުވައިފަ އެވެ. ފުރަތަމަ ހާފުގައި ރޮބާޓޯ ފިރްމީނޯ ބޮލުން ޖެހި ދެ ބޯޅައެއްގެ އިތުރުން މުހައްމަދު ސަލާހު ފޮނުވާލި ހަމަލާއެއް ވެސް އޭނާ ވަނީ ހުއްޓުވައިފަ އެވެ.\nދެ ވަނަ ހާފުގައި ބަދަލުތަކެއް ގެނެސްގެން ވެސް ލިވަޕޫލުން ލަނޑެއް ޖަހަން ކުރި މަސައްކަތް ކާމިޔާބެއްނުވި އެވެ. މިއީ މި ފަހަރު ލީގުގައި ލިވަޕޫލް ކުޅުނު މެޗެއްގައި އެ ޓީމުން ލަނޑެއް ނުޖެހި ނިންމާލަން ޖެހުނު ފުރަތަމަ ފަހަރެވެ. ދެ ވަނަ ހާފުގައި ވެސް ފިރްމީނޯ އަށް ރަނގަޅު ދެ ފުރުސަތެއް ލިބުނުއިރު، ސަޑިއޯ މާނޭ އާއި ސަލާހު އަށް ވެސް ރަނގަޅު ބޯޅަތަކެއްގެ ބޭނުމެއް ނުހިފުނެވެ.\nލީގުގައި ރޭ ޓޮޓެންހަމް ދަނޑުގައި ފުލަމްއާ ދެކޮޅަށް ކުޅެން ތާވަލުކޮށްފައި އޮތް މެޗު ވަނީ ކޮވިޑުގެ ސަބަބުން ފަސްކޮށްފަ އެވެ. އެ މެޗު ފަސްކުރަން ނިންމީ މެޗު ފަށަން ނިންމާފައި އޮތް ވަގުތުގެ ހަތަރު ގަޑިއިރު ކުރިންނެވެ. މި ހަފްތާގައި އެވަޓަން އާއި މެންޗެސްޓާ ސިޓީ ކުޅެން އޮތް މެޗު ވެސް ވަނީީ ކޮވިޑާ ހެދި ފަސްކޮށްފަ އެވެ.\nޓޮޓެންހަމް އިންގްލިޝް ޕްރިމިއާ ލީގް ލިވަޕޫލް ނިއުކާސްލް\nމަރުހަބާ ރަދީފް. ރަދީފްގެ 10ވަނަ ކްލަބުން ތިޔަ ހޯދީ ވަރުގަދަ ކާމިޔާބީއެއް


ISIS In America Ah Hamalaa Dheefaane Kamuge Biru - Vaguthu\nބައިނަލްއަޤްވާމީ ނިރުބަވެރިންގެ ޖަމާއަތް(އައިއެސް)އިން އެމެރިކާގެ އަވަށެއް ކަމަށްވާ އުތުރު ވާޖީނިއާގެ މޯލްތަކާއި ޝޮޕިން ސެންޓަރުތަކަށް ހަމަލާދީފާނެ ކަމުގެ އިންޒާރު ލޯ އެންފޯސްމަންޓުން ދީފިއެވެ.\nމި އިންޒާރާއި ގުޅިގެން އެމެރިކާގެ ސަރަަހައްދަކަށް އައިއެސް ޖަމާއަތުގެ ހަމަލާއެއް އައިސްދާނެ ކަމުގެ ބިރި އޮތުމުން ސެކިއުރިޓީ ވަނީ ވަރުގަދަ ކޮށްފައެވެ.\nފެއާފެކްސް ކައުންޓީގެ ފުލުހުންގެ ވެރިޔާ ކެވިން ޑޭވިސް ހުކުރު ދުވަހުގެ މެންދުރު ފަހު ބޭއްވި ނޫސްވެރިންގެ ބައްދަލުވުމެއްގައި ބުނެފައިވަނީ އެ ސަރަހައްދުގެ މޯލްތަކަށާއި ޝޮޕިން ސެންޓަރުތަކުގައި އުޅޭ އާންމުންގެ ސަލާމަތާއި ރައްކާތެރިކަމަށް އަސަރުކޮށްފާނެ ކަމުގެެ މައުލޫމާތު ލިބިފައިވާ ކަމަށެވެ.\nއައިސިސްއިން އެމީހުންނަށް ލިބުނީ ކޮން ބާވަތެއްގެ އިންޒާރެއްކަމެއް ޑޭވިސް ހާމަކޮށްފައެއް ނުވެއެވެ.\nފުލުހުންގެ ކްރޫޒަރތައް ވޮޝިންޓަން ޑީސީގެ 20 މޭލު ބޭރުގައި އޮންނަ ފެއަރ އޯކްސް މޯލް ވަށައިގެންވާ ސަރަހައްދު ޕެޓްރޯލް ކުރަމުން ދިޔަ މަންޒަރު ހުކުރު ދުވަހު ފެނިފައިވާ ކަމަށް މީޑިއާތަކުން ރިޕޯޓު ކޮށްފައިވެއެވެ.\n"ބައެއް ފަހަރު އަޅުގަނޑުމެންނަށް ލިބޭ މައުލޫމާތަކީ މާ ބޮޑު ސްޕެސިފިކޭޝަނެއް ނޫން، އެހެން ނަމަވެސް އެކަން އަޅުގަނޑުމެން ބަލަން ޖެހޭ،" މި އިންޒާރާއި ގުޅިގެން ޑޭވިސް ބުންޏެވެ.\nމީގެ އިތުރުން އޭނާ ބުނީ، ބޮޑެތި މަގުތަކާއި، ޓްރާންސިޓް ހަބްތަކާއި، ޝޮޕިންގ ޕްލާޒާތަކާއި، ޝޮޕިންގ މޯލްތައް ހިމެނޭ ގޮތަށް މުޅި އެސަރަހައްދުގައި ފުލުހުންގެ ފައުޖުތައް އިތުރުކޮށް ސެކިއުރިޓީ ވަރުގަދަ ކޮށްފައިވާ ކަމަށެވެ.


Eh Minute Thereygai4Ingilin 85 Pushup Hadhai Dhuniyege Record Fothah - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 35 މިނެޓް ކުރިން\nއެއްމިނިޓް ތެރޭގައި4އިނގިލިން 85 ޕުޝަޕް ހަދައި ދުނިޔޭގެ ރެކޯޑު ފޮތަށް\nކުރީގެ ވެއިޓްލިފްޓަރ ލެއިތަންގބަމް ވިދްޔަ ސާގަރު ސިންގް އެއް މިނިޓް ތެރޭގައި 85 ފިންގަ ޕުޝަޕް ހަދައި ދުނިޔޭގެ ރެކޯޑު ފޮތުން ޖާގަ ހޯދައިފިއެވެ. ސާގަރު ސިންގް މި ޕުޝަޕް ހަދާފައިވަނީ ކޮންމެ އަތަކުން ވެސް ދެ އިނގިލި ބޭނުން ކޮށްގެންނެވެ.\nއޭޝިއަން ނިއުސް އިންޓަނެޝަނަލް (އޭއެންއައި) ގެ ޔޫޓިއުބް ޗެނަލުގައި ސާގަރު ސިންގް އެއް މިނިޓް ތެރޭގައި ކޮންމެ އަތަކުން ދެ އިނގިލި ބޭނުން ކޮށްގެން 85 ޕުޝަޕް ހަދާ ވީޑިއޯ ވަނީ ހިއްސާ ކޮށްފައެވެ.\nނޫސް މަޖައްލާއަށް އިންޓަވިއު ދެމުން ސާގަރު ސިންގް ބުނެފައިވަނީ ޕުޝަޕް ހެދުމަށް އޭނާ ފަރިތަކުރަން ފަށައިފައިވަނީ ގުރޭޑް6ގައި އުޅެމުން ކަމަށާއި ހަށިގަނޑުގެ ފަރިތަ ކުރުންތައް ވަރަށް ގަދައަށް ކުރާ ކަމަށެވެ. ވަކީން ހާއްސަކޮށް ޕުޝަޕް ފަރިތަ ކުރާކަމަށް ވެސް އޭނާ ފާހަގަ ކުރިއެވެ.\nސާގަރު ސިންގްއަށް މި ރަންވަނަ ހާސިލު ކުރުމަށް އެހީތެރިވެދީފައިވަނީ ކިކްބޮކްސިންގެ ކޯޗެކެވެ. މިކަމަށް ފަރިތަކުރުންތައް ކޮށްފައިވަނީ މަނިޕޫރުގެ ކެޕިޓަލުގައި ހުންނަ ކުޅިވަރު އެކަޑަމީއެއްގައި ކަމަށް ވެސް ސާގަރު ސިންގް ބުނެފައިވެއެވެ.\nރިކޯޑު ހެދުމަށް ޕުޝަޕް ހަދަން ފެށުމުގެ ކުރިން ސާގަރު ސިންގް، އޭނާގެ ކޯޗުގެ ފަރާތުން ހިތްވަރު ލިބިގަތެވެ.\nމި ރިކޯޑު ކުރިން ހޯދާފައިވަނީ އިންޑިޔާގެ ދެހެރާދުންގެ ދީޕަކް ޝަރުމާ ނަމަކަށް ކިޔައި މީހެކެވެ. އޭނާ ވަނީ އިނގިލި ބޭނުން ކޮށްގެން އެއް މިނިޓް ތެރޭގައި 70 ޕުޝަޕް ހަދާފައި ކަމަށް ރިޕޯޓްތަކުގައިވެއެވެ.\nދުނިޔޭގެ ރިކޯޑު ފޮތުން ޖާގަ ހޯދުމަށް މީހުން އަންނަނީ ތަފާތު ކަންތައްތައް ކުރަމުންނެވެ.


Sinopharm vaccine ge2vana dose maadhamaa fashanee\nސިނޯފާމް ވެކްސިންގެ ދެވަނަ ޑޯޒް މާދަމާ ފަށަނީ\nވެކްސިން ޖެހުމުގައި ހަރަކާތްތެރިވާ ސިއްހީ ހިދުމަތްތެރިން: ސިނޯފާމް ވެކްސިންގެ ދެވަނަ ޑޯޒް މާދަމާ ދޭން ފަށާނެ ކަަމަށް ވަނީ ބުނެފައި -- އަވަސް ފޮޓޯ\nކޮވިޑް-19 އިން ރައްކާތެރިވުމަށް ދެމުންދާ ވެކްސިންގެ ތެރެއިން ޗައިނާގެ ސިނޯފާމް ވެކްސިން ޖެހި މީހުންގެ ތެރެއިން ހަތަރު ހަފްތާ ވެފައިވާ މީހުންނަށް މާދަމާ އެ ވެކްސިންގެ ދެވަނަ ޑޯޒް ދިނުމަށް ހަމަޖެހިފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nސިނޯފާމް ވެކްސިން ރާއްޖޭގައި ދޭން ފެށީ މާޗް މަހުގެ 22 ވަނަ ދުވަހު އެވެ.\nއެޗްޕީއޭއިން މިރޭ ބުނީ ސިނޯފާމް ވެކްސިންގެ ދެވަނަ ޑޯޒް މާދަމާ ދޭން ފަށާނެ ކަމަށެވެ. ސިނޯފާމް ވެކްސިންގެ ދެވަނަ ޑޯޒް ދެ ސެންޓަރަކުން ދޭނެ އެވެ. އެއީ ސިނޯފާމް ވެކްސިން މިހާރު ދެމުންދާ ހުޅުމާލޭގައި ހުންނަ ޓްރީޓޮޕް ހޮސްޕިޓަލާއި ރައްޔިތުންގެ މަޖިލީހުންނެވެ.\nޓްރީޓޮޕް ހޮސްޕިޓަލުން ދެ ވަގުތެއްގައި ވެކްސިން ދޭނެ އެވެ. އެއީ ދުވާލު ހެނދުނު 10 އަކުން 12 އަށް އަދި ރޭގަނޑު 8:30 އިން 11 އަށެވެ. ދުވާލު ވެކްސިން ދޭނީ ރޯދައަށް ނުހުންނަ މީހުންނަށެވެ. މަޖިލީހުގެ އިދާރާއިން ވެކްސިން ދޭނީ ރޭގަނޑު ނުޔަކުން 11:30 އަށެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ސިނޯފާމް


Eri rulheegai Everton supporter ehge phone halaaku kollevumune Ronaldo maafah edhijje - One Online\nރޮނާލްޑޯ ރޭގެ މެޗުގައި ފެނުނީ މާޔޫސްކޮށް --- ފޮޓޯ/ ގެޓީ\nއެރި ރުޅީގައި އެވަޓަން ސަޕޯޓަރެއްގެ ފޯނު ހަލާކުކޮށްލެވުމުން ރޮނާލްޑޯ މައާފަށް އެދިއްޖެ\nއިނގިރޭސި ޕްރިމިއާ ލީގުގައި ރޭ އެވަޓަން އަތުން މެންޗެސްޓާ ޔުނައިޓެޑް ބަލިވީ 1-0ގެ ނަތީޖާއަކުންނެވެ. އެ މެޗަށްފަހު ޑްރެސިން ރޫމް ތެރެއަށް ވަންނަން ދިޔަ ދިޔުމުގައި ޔުނައިޓެޑްގެ ތަރި ކްރިސްޓިއާނޯ ރޮނާލްޑޯ ވަނީ އެވަޓަން ސަޕޯޓަރެއްގެ ފޯނު ބިންމައްޗަށް ހޫރާ ޖަހައި، ހަލާކުކޮށްލައިފައެވެ.\nރޮނާލްޑޯ ރުޅިގަދަވެ ފޯނު ބިމަށް ޖަހައި މަންޒަރު ދައްކުވައިދޭ ވީޑިއޯތައް ރޭގެ މެޗަށްފަހު އާންމުވުމާ އެކު، އެކަމަށް ޖަވާބުދާރީވުމުގެ ގޮތުން ރޮނާލްޑޯ ވަނީ މައާފަށް އެދިފައެވެ. ރޮނާލްޑޯ މައާފަށް އެދިފައިވަނީ އެވަޓަންގެ ސަޕޯޓަރުން ރޮނާލްޑޯގެ މައްސަލަ ފުލުހާ ހަމައަށްވެސް ގެންގޮސްފައި ވަނިކޮށެވެ.\n"އުނދަގޫ ހާލަތްތަކުގައި ކުރިމަތިވާ ޖަޒުބާތުތަކަކީ ބައެއް ފަހަރު ކޮންޓްރޯލުން ނެއްޓިގެންދާ ކަމެއް. އެހެން ނަމަވެސް އަހަރެން ގަބޫލުކުރަން، ފުޓުބޯޅަ ދެކެ ލޯބިވާ އެންމެހާ ފަރާތްތަކަށް ފުރިހަމަ އިހުތިރާމް ދޭން ޖެހޭނެ ކަމަށް. އަދި އެ ހުރިހާ ޖަޒުބާތުތަކާވެސް ކުރިމަތިލާން ޖެހޭނީ ކެތްތެރިކަމާ އެކުގައި ކަމަށް. އަހަރެން ބޭނުން އެ ސަޕޯޓަރަށް ޔުނައިޓެޑް ދަނޑަށް މެޗެއް ބަލަން ދިއުމަށް ދައުވަތު ދޭން. އެއީ ފެއާޕްލޭއާއި ސްޕޯޓްސްމަންޝިޕް ދެއްކުމުގެ ގޮތުން،" އުމުރުން 37 އަހަރުގެ ރޮނާލްޑޯ ޕޯސްޓް ކުރި މެސެޖުގައިވެއެވެ.\nޔުނައިޓެޑްގެ ތަރުޖަމާނު މީޑިއާއަށް އާންމުކުރި ބަޔާނެއްގައި ބުނެފައިވަނީ ރޮނާލްޑޯ، އެވަޓަން ސަޕޯޓަރުގެ ފޯނު އެއްލާލި މައްސަލައިގައި ފުލުހުންނަށް ޖަވާބުދާރީވާންޖެހޭ ކަންކަމުގައި ކްލަބްގެ ފުރިހަމަ އެއްބާރުލުން ލިބޭނެ ކަމަށެވެ.\nއިއްޔެގެ މެޗުގައި ރޮނާލްޑޯ ފެނުނީ މާޔޫސް ކޮށެވެ. ޔުނައިޓެޑްގެ ކުޅުންތެރިން ފަރާތުން ކުރިއަށް ކުޅުނު ބޯޅަތައް މަދުވުމުން ރޮނާލްޑޯ މާޔޫސްވެފައި ހުރިކަން މެޗު ތެރެއިންވެސް ފެނިގެން ގޮސްފައިވެއެވެ. އެގޮތުން މެޗު ނިމެން ދަނިކޮށް، އެއްލުމަކަށް ދިޔަ ބޯޅައެއް ދަނޑު ތެރެއަށް ވަނުމުން، އެ ބޯޅަ އެއްލަން ދިނުމުގެ ބަދަލުގައި ރޮނާލްޑޯ ޖެހީ އެވަޓަން ބެންޗާ ދިމާލަށެވެ. އެ ކަމަށްޓަކައި، ރެފްރީ ޖޯން މޮސް ވަނީ ރޮނާލްޑޯއަށް ރީނދޫ ކާޑެއްވެސް ދައްކައިފައެވެ.\nގުޅޭ ޓެގު އިނގިރޭސި ޕްރިމިއާ ލީގު މެންޗެސްޓާ ޔުނައިޓެޑް ކްރިސްޓިއާނޯ ރޮނާލްޑޯ ފުޓްބޯޅަ އެވަޓަން


(29 ޖޫން 2017 އާ ގުޅޭ) -- ދޮރުވާނު ހުރީ ލޫކަންއަށް ނަޒަރު ހުއްޓާލި ގޮތަށް ބުނާނޭ އެއްޗެއް ނޭނގިފައި ހުރި މީހަކު ހެންނެވެ. އޭނާއަށް އެއްލޯ މަރާލާ ކަނާތު ޝަހާދަތްއިނގިލި ތުންފަތުގައި ލޫކަން ޖައްސާލިއެވެ. ގޭޓުހުޅުވުމަށް އިޝާރާތްކޮށްލީ ދެނެވެ. އެއާއެކު ދޮރުވާނު އަވަހަށް ގޭޓު ހުޅުވައިދިނެވެ. މަގުމައްޗަށް ނުކުމެވުމާއެކު އައިރާގެ އަތްތިލަ އުފުލާލުމާއެކު އޭނާގެ އަތުން ލޫކަން ދޫކޮށްލިއެވެ.\nކުރިއަށް ފިޔަވަޅެއް އަޅާން ހަނދާންނެތިފައި ހުރި މީހަކު ފަދައިން އައިރާ ހުއްޓެވެ. ލޫކަން ދޫކޮށްލި އަތްތިލަ ގެނެސް މޭގައި ޖައްސާލައިގެންނެވެ. މަގު މެދުގައި ކަހަލަ ގޮތަކަށް އަރިއަކަށް ހުއްޓިލައިގެން ހުރީއެވެ. ވައަތްފަރާތުން އައިރާގެ ޤައިދުޚާނާއެއް ފަދަ ގެ ފެންނަން ހުރިއިރު ކަނާއަތް ފަރާތުގައި ޤުދުރަތުގެ ފުރިހަމަކަމާއެކު މިނިވަންކަމުގެ އިހުސާސް ކޮށްދެމުންދިޔަ މަންޒިލު ވިއެވެ.\n"ވަޓް؟... ކީއްވެފައި ތި ހުންނަނީ؟... މި ދިމާލުން އަތިރިމައްޗަށް ނުކުމެވޭނެ... އަހަންނާއެކު އާދޭ" އައިރާގެ ކުރިމަތީ ހުއްޓި ލޫކަން ވާހަކަދެއްކިއެވެ. އަދި ކުއްލިއަކަށް އައިރާގެ އެލުވާލައިގެން ހުރި ވައަތްތިލާގައި ހިފާ ދަމާލުމާއެކު ލޫކަން ހިނގައިގަތެވެ.\nތިރިކޮށް ހެދިފައި ހުރި މަގޫގަސްތަކުގެ ކައިރިން ހަނި ދިގު މަގަކުން އަތިރިމައްޗަށް ދެ ޒުވާނުން ފޭބިއެވެ. ލޫކަންގެ ބާރުގައި އައިރާ ދަމާފައި އެ ހިސާބަށް ގެނައި ކަހަލައެވެ. އައިރާގެ އަތުން ދޫކޮށްލަމުން ލޫކަންގެ ނަޒަރު އޭނާއަށް ހުއްޓާލިއެވެ. ކުދި ރާޅު އައިސް ގޮނޑިދޮށަށް ބީއްސާއަޑާއާއި ފަޒާގައި ދައުރުވަމުންދިޔަ މަޑު ރޯޅިން މާޙައުލުގެ ހިމޭންކަން ނަގާލާފައިވެއެވެ. ނަމަވެސް އެ އަޑުތަކަކީ ހިތްތަކަށް ހަމަޖެހުން ގެނުވާފަދަ އަޑުތަކެކެވެ. މަޑުމަޑުން ކުރިއަށް ފިޔަވަޅު އަޅަމުން ގޮސް ރާޅުފަށުގައި މަޑުކޮށްލިއެވެ. ބުރު ފުރިހަމަ ހަނދު ހުރީ މަތީގައެވެ. ޔަގީނުން ވެސް އިރުއޮއްސުނު އިރު އެ ހަނދު ނިކަން ބޮޑުވާނެކަން ގައިމެވެ. އެހާ މަތީގައި ހުރިއިރު ހަނދުވަރުގެ އަލިކަމުގެ މައްޗަށް ތަރިތަކުގެ ވިދުން ފަނޑުކޮށްލާ އުދަރެހަށް ރިހިއަލި ފަތުރާލާފައި ވެއެވެ. ހަށިފުރާލީ ނޭވާއާއެކު އައިރާ އުޑުމައްޗަށް ބަލާލިއެވެ.\n"ނިޔާނު!..." ދެ ލޯމަރާލުމާއެކު އައިރާ މަޑުމަޑުން ބުނެލިއެވެ.\n"އަހަރެން ވަރަށް އެކަނިވެއްޖެ. ނިޔާނު... ދުވަހަކު ވެސް އަހަރެން މިހާ މަޖުބޫރެއްނުވޭ. މަންމަގެ ވިސްނުން ބަދަލުވެ ރަނގަޅުވާނެއޭ ނިޔާނު ބުނީމެއްނު... އެ މަންމައާ މެދު ހެޔޮކޮށް ހިތުމަށް ވެސް ބުނީމު... އެކަމަކު މިއަދު ނިޔާނުގެ މަންމައަކީ ނިޔާނަށް ލިބެން އުޅޭ ދަރިފުޅުގެ ފުރާނައަށް ވެސް ހުރި ނުރައްކަލެއް. މިއަދު އަހަރެން މަންމައަކަށްވާއިރު އެ ފަދަ މަންމައަކަށް މާފުކުރާނީ ކިހިނެއް؟ ނިޔާނު އަހަރެން ދޫކޮށްލާފައި ދިއުމުގެ ސަބަބުން އަހަންނާއި ނިޔާނުގެ މި ދަރިފުޅު މިވަނީ ބިކަވެފައި. ހިތަށް އަރާ ދަރިފުޅު ވިހާފައި އެކުއްޖާފުޅު ގޮވައިގެން ފިލަންވީއޭ... އެކަމަކު... އެ ދަރިފުޅު ގޮވައިގެން އަހަރެން ގޮސް ވަންނާނޭ ތަނެއްނެތް. މިއަދު ނިޔާނު ނެތުމުގެ ސަބަބުން އަހަރެން ކިހާ ނިކަމެތިވެއްޖެ. އަހަރެންގެ ހުރިހާ ވެސް ހިތްވަރަކީ ތީ. ހުރިހާ އުފަލަކީ ތީ. މި ދަރިފުޅު ދުނިޔެއަށް އުފަންވުމާއެކު އެ ދަރިފުޅު އަހަންނާ ވަކިކޮށްލައިފިނަމަ އަހަރެން ދިރިހުރުމުގެ ހުރިހާ އުންމީދެއް ގެއްލިގެންދާނެ. އަހަންނާއި ނިޔާނު އަބަދުގެ އަބަދަށް އޭރުން ވަކިވާނެ. ނިޔާނު ކީއްވެ އަހަންނާ ވަކިވީ؟ ތުއްތު ދަރިފުޅު އަތައްލައިގެން އަހަރެން ދާނީ ކާކު ކައިރިޔަށް؟ އަހަރުމެން ދެމައިންނަށް މި ދުނިޔެއިން އެހީވާނީ ކާކު؟"\n"އަހަރެން..." އައިރާގެ ކަންފަތުގައި ޖެހުނު އަޑާއެކު ބޭއިޚްތިޔާރުގައި ލޯ ހުޅުވާލެވުނެވެ. އެއާއެކު އޭނާގެ ދެ ލޮލުގައި ހިފެހެއްޓިފައި ހުރި ކަރުނަތަ ކޯތާފަތުންލާފައި ފައިބައިގަތެވެ. ކުރިމަތި ހުރި ލޫކަން ފެނި އައިރާ ހައިރާން ވެސް ވިއެވެ. އޭނާގެ ހިތުގެ އަޑު ލޫކަންއަށް އިވެވެންވީ ސަބަބެއް ނޭނގިފައެވެ. ލޫކަންއާ ހަތަރުކަޅި ހަމަކޮށްލައިގެން ހުރިއިރު އައިރާގެ ދެލޮލުން ހިފެހެއްޓުމެއްނެތި ކަރުނަ ފައިބަމުން ދިޔައެވެ. އައިރާ އެއްއަތް އުފުލާލާ ކޯތާފަތް ފުހެލަން އުޅުނު ވަގުތު އޭނާގެ އަތުގައި ލޫކަން ހިފެހެއްޓިއެވެ. އަދި ލުއި ހިނިތުންވުމެއް އައިރާއާ ބަދަލުކޮށްލުމާއެކު އޯގާތެރިކަމާއެކު ދެއަތުން އައިރާގެ ކޯތާފަތް ފުހެލަ ދިނެވެ.\n"އަހަރެން... އަހަރެން އެބަހުރިން... ސޯ ޕްލީޒް އައިރާ ނުރޮއެ" ލޫކަން މަޑުމަޑުން ބުނެލިއެވެ.\n"ކީއްވެ؟ އަހަރެންގެ އަތުގައި ލޫކަންއަށް ދޭނެ އެއްވެސް އެއްޗެއްނެތް. އަހަރެންގެ މައްޗަށް ލޫކަން ހަމްދަރުދީ ފާޅުކުރާން އަހަރެން މީ ކާކު؟" ލޫކަންއާ ދުރަށް ދިއުމަށް އައިރާ ފަހަތަށް ދެތިން ފިޔަވަޅު އަޅާލިއެވެ.\n"އެއް އިންސާނަކު އަނެއް އިންސާނަކާ މެދު ވިސްނާ ފިކުރުކުރުމަކީ ގޯހެއްތަ؟ އެހީތެރިކަން ބޭނުންވެފައިވާ މީހަކަށް އެހީތެރިކަން ފޯރުކޮށްދިނުމަކީ ހަމްދަރުދީތަ؟ އައިރާގެ މޭގައި ހިތެއްވާއިރު އަހަރެންގެ މޭގައިވަނީ ހިލަގަނޑެއްކަމައްތަ ހީކުރީ؟ އެހެންމީހުންގެ ހާލު ނުވިސްނޭހާ އަހަރެންގެ ވިސްނުން ކޮށީތަ؟ އުފާވެރިކަން އެހެންމީހެއްގެ ހަޔާތައް ގެނެސްދޭން މަސައްކަތްކޮށް އޭނާއަށް ލިބިފައިވާ ވޭން ކުޑަކޮށްދޭން އުޅުމަކީ އަމިއްލަ އެދުން ބޮޑުވުންތަ؟ ނޫނީ އޭނާގެ ފަރާތުން ނާޖާއިޒްފައިދާގަނޑެއް ނަގަން ބޭނުންވުންތަ؟" ލޫކަންގެ ވާހަކަ އިވިފައި އައިރާ ހުރި ތަނަށް ގަނޑުވި ކަހަލައެވެ. އޭނާއާ މެދު ލޫކަން އެފަދަ ދަރަޖައަކަށް ވިސްނުން ހިންގަފާނެއޭ ހީނުވީއެވެ. އެދުމެއްނެތި ވެދުމެއްކުރާން މީހަކު އުޅޭނަމަ އެއީ ގޯހެއްކަމުގައި އައިރާއަށް ހީވަނީއެވެ. ދުނިޔެވަނީ އޭނާއަށް އެ މަންޒަރުތައް ދައްކަން މަސައްކަތްކޮށްފައެވެ. ހަމައެކަނި އައިރާގެ ދިރިއުޅުމަށް އިތުބާރުކުރެވޭވަރުގެ އައީ އެންމެ ފިރިހެނެކެވެ. އެއީ ނިޔާނެވެ. މިއަދު ނިޔާނު ވަކިވެގެން ގޮސްފައިވާއިރު އެފަދަ އިތުބާރެއް ދެވަނަ މީހަކަށް ކުރާން އައިރާ ޖެހިލުންވެއެވެ.\n"އައިރާ... އަހަންނަކީ ހެޔޮ އެދޭ ރަޙުމަތްތެރިއެއްކަމުގައި ހީކުރޭ. އަހަންނަށް އިތުބާރުކުރޭ" އިސްޖަހާލައިގެން އައިރާ ހުންނަން ފެށުމުން މަޑުމައިތިރިކަމާއެކު މަޑުމަޑުން ލޫކަން ބުނެލިއެވެ. އައިރާ ވަކި އެއްޗެއް ނުބުންޏެވެ. އޭނާ އިރުކޮޅަކު ހުރެފައި ތިރިވާން މަސައްކަތް ކުރިއެވެ. އެތަން ބަލަން ލޫކަންއަކަށް ނުހުރެވުނެވެ. އައިރާ ނޭދުނުކަމުގައި ވިޔަސް އޭނާއަށް ވެލިގަނޑުމަތީ އިށީނުމަށް ލޫކަން އެހީތެރިވިއެވެ. އަދި އައިރާ އިށީނުމާއެކު އޭނާގެ މޫނަށް ބަލަން އިރުކޮޅަކު މަޑުކޮށްލާފައި ލޫކަން ވެސް އިށީނެވެ.\n"ކޮންކަމަކާ ތި ވިސްނަނީ؟" ހިމޭނުން ނީނދެވިގެން ލޫކަން އަހާލިއެވެ.\n"ބަނޑުގައިވާ ދަރިފުޅާމެދު" މަޑުމަޑުން އައިރާ ބުނެލިއެވެ. އޭނާ ޖަވާބު ދިނުމުން ލޫކަން އަޖައިބު ވެސް ވިއެވެ. ހަމައެއާއެކު އުފާ ވެސް ވިއެވެ. އޭނާއާ ޖަދަލުކޮށް ސުވާލުތަކެއް ކުރިމަތިކުރުމަކާ ނުލާ އައިރާ ވާހަކަދެއްކުމުންނެވެ.\n"ބޭބީ ރަނގަޅު. އެކަމާ ހާސްނުވޭ... އަހަރެން ހުއްޓާ އެއްވެސް ކަމެއްވިޔަކަ ނުދޭނަން. މިހެންބުންޏަސް ޤުދުރަތީގޮތުން ދިމާވާ ކަންކަމަކީ އަހަރުމެން ޑަކްޓަރުންނަށް ވެސް ނުހުއްޓުވޭނެކަންކަން. އެކަމަކު އިރާދަކުރެއްވިއްޔާ އެފަދަ ކަމެއް އައިރާއާ ކުރިމައްޗެއްނުވާނެ"\n"އަހަރެން... އަހަރެން މިދަރިފުޅު އުފަންކުރާކަށް ބޭނުމެއްނޫން" ޖެހިލުންވެފައި އިނދެ އައިރާ ބުންޏެވެ.\n"އެއީ ކީއްވެ؟ އަނެއްކާ އައިރާ ބޭނުންނުވެ ލިބުނު ކުއްޖެއްތަ ތީ؟"\n"ނޫން! ނޫން! އެއްގޮތަކަށް ވެސް އެހެނެއްނޫން! މީ އަހަރެންގެ ފިރިމީހާގެ އަމާނާތެއް. އަހަރެން މިދަރިފުޅުދެކެ ވަރަށް ލޯބިވޭ. ވަރަށް ބޭނުން މި ދަރިފުޅު... އެކަމަކު މި ދަރިފުޅު އުފަންވުމާއެކު އަހަރެންގެ އަތުން ބީވެދާނެތީ ބިރުގަންނަނީ"\n"ކާކު އައިރާގެ ދަރިފުޅު އަތުލަން އުޅެނީ؟ އެހެންނޫނަސް އައިރާގެ ދަރިފުޅު އަތުލައިގެން އެމީހަކަށް ކޮންފައިދާއެއްވާނީ" ލޫކަންއަށް ޖަވާބު އެނގި ހުރެ އަހާލިއެވެ. އޭނާ ބޭނުންވަނީ އައިރާގެ ދުލުން ހުރިހާ ވާހަކައެއް އަޑުއަހާށެވެ. ނަމަވެސް އައިރާ އިތުރަކަށް އެ ވާހަކައެއް ނުދެއްކިއެވެ. އިރުގަނޑަކު މުދާ ދިމާއަށް ބަލަހައްޓައިގެން އިނދެފައި އައިރާ ފެށީ މުޅީން އެހެން ވާހަކައެކެވެ.\n"ލޫކަން ތީ ޑަކްޓަރެއްނު؟ އަހަރެންގެ ބޭބީއަކީ ކޮންކަހަލަ ކުއްޖެއްކަން އަދިވެސް ނޭނގޭ. ބައެއްފަހަރު ހީވަނީ އެ ސްކޭން ޑަކްޓަރު ފަރުވާކުޑައީހެން. ކިހިނެއް އަންހެންކުއްޖެއްތޯ ނޫނީ ފިރިހެންކުއްތޯ ބަލާނީ؟" އައިރާގެ ވާހަކަދެއްކުމުގެ ރާގަށް އައި ބަދަލާއެކު ލޫކަން ހިނިތުންވެލިއެވެ.\n"އައިރާ ބޭނުންތަ ބަލަން" ލޫކަން ހިނިއައިސްފައި އިނދެ އަހާލިއެވެ.\n"ހޫމް! އެނގޭނެގޮތެއް އޮންނާނެތަ؟" އުންމީދާއެކު އައިރާ ބަލާލި ގޮތުން ލޫކަންގެ ހިތުގެ ތެޅުން އަވަސްވެލިއެވެ. އެހާ ފަސޭހައިން އައިރާގެ މޫނުމަތީގައިވި ހިތްދަތިކަން ފޮރުވާލިލެއް ކުޅަދާނަކަމޭ ލޫކަންގެ ހިތަށް އެރިއެވެ. ނަމަވެސް އެހިތުގެ ހާލު ލޫކަން ދެނެގަތެވެ.\n"އަހަންނާއެކު ދާން ކެރޭނެތަ؟" ލޫކަން އަހާލިއެވެ.\n"ކޮންތާކަށް؟" ހާސްވެފައި ކަހަލަ ގޮތަކަށް އައިރާއަށް ވަގުތުން އަހާލެވުނެވެ.\n"އަހަރެން މަސައްކަތްކުރާ ހޮސްޕިޓަލަށް. އޭރުން އައިރާ ބޭނުންވެގެން އުޅޭ ކަންތައް ދާދި ފަސޭހައިން ވެދާނެ" ލޫކަން މިހެން ބުނުމުން އައިރާ ވިސްނަން އިނީއެވެ.\n"ކޮންކަމަކާ ތި ވިސްނަނީ؟" އައިރާ އެއްވެސް އެއްޗެއް ނުބުނެ ގިނައިރުވާން ފެށުމުން ލޫކަން އެހިއެވެ.\n"މަރިޔަންދީ ނުލާ ނުދެވޭނެ... އެހާ ގިނައިރު ޑަކްޓަރަށް ދައްކަން ބޭރުގައި ވެސް ނޫޅެވޭނެ" އިސްޖަހާލައިގެން އިނދެ ޝަހާދަތް އިނގިލިން ވެލިގަނޑާ ކުޅެމުން އައިރާ ބުނެލިއެވެ.\n"މަރިޔަންދީ މައްސަލައެއް ނުޖައްސާނެ އަހަންނާއެކު އައިރާ އަޔަސް"\n"ލޫކަންއަކަށް ނޭނގޭނެ... ހިނގާ ގެއަށް ދާން. މިހާރު ވަރަށް ލަސްވެއްޖެ" އަނެއްކާ ވެސް އައިރާ ފެށި ވާހަކަ ހުއްޓާލީއެވެ. އޭނާ ރުބީނާގެ ނަން ކިޔަން ފަސްޖެހެނީކަން ލޫކަން ދެނެހުއްޓެވެ.\nލޫކަން އިތުރު އެއްވެސް އެއްޗެއް ނުބުނެ ކޮޅަށް ތެދުވެ އައިރާއަށް ދެއަތްތިލަ ދިއްކޮށްލިއެވެ. އޭނާގެ ދެއަތުގެ އެހީގައި އައިރާ ކޮޅަށް ތެދުވިއެވެ. އަދި އެހާ އަވަހަށް އެ އަތުން ދޫކޮށް ވެސް ލިއެވެ. ވެލި ފޮޅާލާފައި އައިރާ ކުރީން ހިނގައިގަތެވެ. ލޫކަން އައިސް އޭނާއާ އެއްވަރުކުރިއެވެ. ދެ ޒުވާނުން އެކުގައި އައިސް ގޭޓު ކައިރިއަށް ހުއްޓެން ވާއިރަށް ދޮރުވާނު ގޭޓު ހުޅުވައިދިނެވެ. ލޫކަން އޭނާގެ ކޮޓަރިއަށް ދިޔައީ އައިރާގެ ކޮޓަރިއަށް އޭނާ ވަނީމައެވެ.\nއެރެއަށްފަހު ލޫކަން ވާހަކަދައްކަން އަތުވެއްޖެނަމަ އައިރާ ވާހަކަދައްކައެވެ. ވިހަން ކައިރިވަމުން އަންނައިރު އެންމެ ފަހު ދުވަސްކޮޅު އަންހެންމީހާ ތައްޔާރުވާންޖެހޭ ކަންކަމާ ގުޅޭ ފޮތެއް ވެސް ލޫކަން ގެނެސްދިނެވެ. އޭގެ އިތުރުން ކުޑަދޮރުގެ ތަންޑުގައި މަޑުކޮށްލައިގެން އިންނަ ކަރުދާސް ދޫނިތަކަށް އައިރާގެ ސަމާލުކަން ހުއްޓެމުންދިޔައެވެ. ތަފާތު ކުލަތަކުގެ ދޫނި ކޮންމެ ދުވަހަކު ތަގާތު މެސެޖެއް އައިރާއަށް ދެއެވެ. އެއީ ކާކުކުރާ ކަމެއްކަން ނޭނގުނު ނަމަވެސް އެ ދޫނި އެ ކުޑަދޮރުގައި ޖައްސާނެ އިރަކަށް އައިރާ ބަލައެވެ. ފޫހިފިލާ ކަމަކަށް އެ މެސެޖުތައް ކިއުން ވެއެވެ. އެކަނިވެފައި އިންނަ ވަގުތެއްގައި އެނދުގައި ކައިރީ ހުރި ވަތްގަނޑަށް ގިނަވަމުން އައި ކަރުދާސް ދޫނިތަކަށް ހަދާނޭ ގޮތެއް އައިރާ ވިސްނިއެވެ. އެގޮތުން ކެތުލީނުގެ އެހީގައި ކޮޓަރިތެރޭގައި ކަރުދާސް ދޫނިތައް އެލުވިއެވެ. ބަލާލަން ހިތްގައިމު މަންޒަރަކަށް ވެގެންދިޔައެވެ. ބަޔާންކުރާން ނޭނގުނު ނަމަވެސް އައިރާގެ ހިތް މަޑުމަޑުން ލޫކަންއަށް އިތުބާރުކުރާން ބުނަމުންދިޔައެވެ. ނަމަވެސް އަމިއްލަ ހަޔާތުގެ ހުންގާނު އެހެން މީހެއްގެ އަތްމައްޗަށް ދޫކޮށްލަން ބޭނުންނުވެފައި ހުރި އައިރާއަށް ފަސޭހަކަމަކަށް އެކަން ނުވިއެވެ.\n"އައިރާ... ރީތިވެލައިގެން އާދެބަލަ ދައްތައާއެކު" މެންދުރު އެކެއް ޖަހަން އުޅެނިކޮށް މަރިޔަންދީ އައިސް އައިރާގެ ކޮޓަރި ދޮރުމަތީ މަޑުކޮށްލުމާއެކު ބުންޏެވެ. ހުޅުވާފައި ހުރި ދޮރާ ދިމާއަށް އައިރާ ބަލާލާ އެނދުން ތެދުވިއެވެ.\n"ކިހިނެއްވީ؟" އައިރާ ސުވާލު އުފެދުނެވެ.\n"ދައްތައާއެކު ތަނަކަށް ދާން. އަވަސްކޮށްލައްޗޭ" މަރިޔަންދީ މިހެންބުނެ އައިރާ އިތުރު ސުވާލެއް ނުކުރަނީސް އެތަނުން ހިނގައްޖެއެވެ. ސުވާލު އުފެދިފައި ހުރެ އައިރާ ތައްޔާރުވިއެވެ.\n"ބޭރަށް ދަނީތަ؟ އަހަރެން ބޭރަށް ހިނގައްޖެއްޔާ ވާނޭގޮތް ދައްތައަށް އެނގެއެއްނު" ބިރުން ހުރެ އައިރާ ސިއްރުން ކަހަލަ ގޮތަކަށް މަރިޔަންދީއަށް ބުނެލިއެވެ.\n"ދައްތައާއެކުއެއްނު ދަނީ. އެހެންވީމަ ކޮން ބިރެއް؟ ދައްތައަށް އެނގޭ މިހާރު އައިރާއަށް އެއްކަމެއް ވެސް ނުވާނެ" މަރިޔަންދީ ބުނި އެއްޗެއް އައިރާއަކަށް ނުވިސްނުނެވެ. މަރިޔަންދީގެ ތުންފަތަށް ވެރިވެގެން ދިޔަ ހިނިތުންވުން އިތުރަށް އައިރާ ބިރުގެންނުވިއެވެ. މަރިޔަންދީގެ ނިޔަތާ މެދު ވެސް އައިރާ ސުވާލު އުފެދުނީ ދެނެވެ. ނޫނީ ރުބީނާގެ ރޭވުމެއްބާއޭ ހިތަށް އަރަމުންދިޔައެވެ.\nއައިރާ ގޮވައިގެން މަރިޔަންދީ އެރީ ގޭގެ ކާރަށެވެ. އެ ކާރު އައިސް މަޑުކޮށްލީ އަމިއްލަ ލާންޗުތައް ފުރާ ލަފާ ހަދާ ތޮށި ކައިރިއަށެވެ. ވާނުވާ ނޭނގިފައި އިން އައިރާ ހާސްވަމުންދިޔަ ވަރަކަށް މުޅި މީހާ ދާހިތްލަން ފަށައިފިއެވެ. މަރިޔަންދީ ކާރުން ފައިބައި އައިރާގެ ގާތުގައި ފައިބަން އެދުނެވެ. އޭނާ ފޭބީ ދެތިން ފަހަރަށް މަރިޔަންދީ ބުނީމައެވެ. އެމީހުން ފޭބުމުން ވެސް ކާރު އެތަނުން ދާކަށް ނޫޅުނެވެ. އައިރާގެ އަތުގައި ހިފާލައިގެން މަރިޔަންދީ ފާލަންމަތިން އައިސް އެ ތަނުގައި މަޑުކޮށްފައި އޮތް ލާންޗަށް އެރުމަށް ބުންޏެވެ.\n"ދައްތާ! ކީއްކުރަން މި ލާންޗަށް އަރަނީ... އަހަރުމެން ކޮންތާކަށް ދާން މިއުޅެނީ" ލާންޗަށް އަރާން ބޭނުންނުވެފައި ހުރެ އައިރާ ބުނެލިއެވެ.\n"ވަރަށް މުހިއްމު ތަނަކަށް. އެހާ ވަގުތެއްނެތް... ދެން ވެސް އަވަހަށް އަރާބަލަ" މަރިޔަންދީ ބުނުމުން އައިރާ ވަރަށް ބަލައިގެން ލާންޗަށް އަރަން އުޅުނެވެ. އެހިނދު ލާންޗުގައި ހުރި ޒުވާނަކު އައިރާގެ އަތުގައި ހިފުމާއެކު އޭނާއަށް އެހީތެރިވިއެވެ.\n"ދައްތަ ނާރަންތަ؟" ގޮނޑީގައި ހަމަޖެހިލުމާއެކު ލާންޗު ދުއްވާލަން ތައްޔާރުވުމުން ފާލަން މަތީ ހުރި މަރިޔަންދީއަށް ތަންކޮޅެއް ބާރަށް އައިރާ ބުނެލިއެވެ.\n"އައިރާ! އިތުބާރުކުރޭ..." މަރިޔަންދީ އެބުނި އެއްޗެއް މިފަހަރު ވެސް އައިރާއަށް ފަހުމެއްނުވިއެވެ. ލާންޗު ނައްޓާލުމާއެކު އައިރާއަށް ބާރަށް ގޮނޑީގައި ހިފަހައްޓާލެވުނެވެ. މަރިޔަންދީ ފެނުނީ އޭނާ ގެންގުޅޭ ފޯނުން ކޮންމެވެސް މީހަކަށް ގުޅައިގެން ވާހަކަދައްކަން ހުރި ތަނެވެ. ހިތް ނެގިނެގިފައި ޖެހޭއިރު ހީވަނީ އައިރާ ދޫކޮށް ފިލާ ރައްކާވާން ބޭނުންވެފައި ވާހެނެވެ.\nލާންޗުގެ ބާރު ދުވެލިން މާބަނޑު އަންހެނަކަށް ލިބިދާނެ ގެއްލުމަކާ މެދު ލާންޗު ދުއްވަން ހުރި މާލިމީ ވިސްނައިގެން ހުރި ފަދައެވެ. އައިރާ ހީކުރި ފަދަ އެއްވެސް ލޮޅުމެއް ލާންޗަށް ނޭރިއެވެ. އެއްވަރެއްގައި އައި ލާންޗު ހުޅުމާލެއިން އަންނަ ލާންޗު ލަފާ ފާލަމާ ކައިރިކޮށްލިއެވެ. ވާންވީގޮތެއް ނޭނގިފައި އިންދާ ލާންޗަށް އަރަން އައިރާއަށް އެހީތެރިވި ޒުވާނާ އައިސް ލާންޗުން ފައިބަންވީކަމުގައި އެންގިއެވެ. އަދި އައިރާއަށް ލާންޗުން ފައިބަން އެހީތެރިވިއެވެ. އެމީހުން މަޑުކުރުމެއްނެތި ދާން އުޅެން ފެށުމުން އައިރާ އެ މީހުން ހުއްޓުވަން މަސައްކަތް ކުރިއެވެ. އެހިނދު އައިރާގެ ފަހަތުން މީހަކު ގޮވާލި އަޑުއިވިގެން ފަސް އެނބުރި ބަލާލިއެވެ.\nމަޑުފެހިކުލައިގެ އަތްދިގު ގަމީހާއި ގަދަ ޗޮކުލެޓުކުލައިގެ ފަޓުލޫނުގައި ހުރި ލޫކަން ފިރިހެންވަންތަ ހިނގުމެއްގައި އައިރާއާ ދިމާއަށް ހުރެ އާދެއެވެ. އޭނާގެ ތުންފަތުގައި ހިނިތުންވުމެއް ވިއެއްކަމަކު އައިރާއަށް ބަލަން ހުރެވުނީ ދެ ލޯ ބޮޑުކޮށްލައިގެންނެވެ.\n"ލޫކަން... އެ މީހުން އަހަރެން މިތަނަށް ލާފައި އެ ދިޔައީ. މަރިޔަންދީ ބުނެގެން އަހަރެން އެ ލާންޗަށް އެރީ. އަހަރެން ގެއަށް ދާން ޖެހޭނެ. ލޫކަން ތި ދަނީ ހުޅުމާލެއަށް ދޯ... އަހަރެން ގޮވައިގެން ދާންވީނު..." ހާސްވެ ބިރުގެންފައި ހުރި މީހަކު ފަދައިން ލޫކަން އައިސް އައިރާގެ ގާތުގައި މަޑުކޮށްލި ހިނދު އައިރާ ވާހަކަދެއްކިއެވެ.\n"ހަމަޖެހިބަލަ އައިރާ. އެ އެންމެން ކަންތައް އެ ކުރީ އަހަރެން އެންގި ގޮތަށް... ހަމަޖެހިބަލަ... ތިހެން އުޅުނީމަ އެންމެން އެ ބަލަނީ އައިރާއަށް" އައިރާގެ ކޮނޑުގެ ދެފަރާތުން ލޫކަން ހިފަހައްޓާލިއެވެ.\n"ލޫކަން ކީއްވެ ތިހެންކަންތައް ތި ކުރީ؟ އަހަރެން ގޭގައި ނެތްކަން އެނގިއްޖެއްޔާ... މަރިޔަންދީ ވެސް ވިސްނާނުލިތަ؟" އައިރާ ހަމަޖެހެން ބޭނުންވިޔަސް އެކަން ފަސޭހައެއްނުވިއެވެ.\n"ތިވާހަކަތައް ފަހުން ދައްކާނީ... މިތާ މަޑުކުރާންވެއްޖެއްޔާ އެޕޮއިންޓްމެންޓު ކަޓާފާނެ" ލޫކަން ބުންޏެވެ. އައިރާގެ އަތުގައި ހިފާލުމާއެކު މީހުންގަނޑުގެ ތެރެއިން ލޫކަން އައިސް މަޑުކޮށްގެން އޮތް ކާރެއްގެ ފަހަތު ދޮރުފަތް ހުޅުވާލިއެވެ. އަދި އައިރާ އެއަށް އެރުވުމާއެކު އޭނާ ވެސް ފަހަތު ސީޓުގައި ހަމަޖެހިލިއެވެ. ވާނުވާނޭނގިގެން އައިރާ ތުންފަތް ހަފާލަހަފާލާ އިނެވެ. އެހެން އިންދާ ކާރު އައިސް ވަނީ ހޮސްޕިޓަލުގެ ތެރެއަށެވެ. ލޫކަން ފޭބިގޮތަށް ދޮރުހުޅުވާލައިގެން އައިރާ ފައިބަންދެން މަޑުކޮށްލައިގެން ހުއްޓެވެ. (ނުނިމޭ)


SunOnline: Gadha vayaa eku Maafusheegai imaaraathehge faarakun baeh vetti ge akah gellunvejje\nގަދަ ވަޔާއެކު މާފުށީގައި އިމާރާތެއްގެ ފާރަކުން ބައެއް ވެއްޓި ގެއަކަށް ގެއްލުންވެއްޖެ\nނަޖާހު މަސްއޫދު 09 Aug 2020, 19:57\nކ. މާފުށީގައި ހަދަމުންދާ އިމާރާތެއްގެ ފާރަކުން ބައެއް ވެއްޓި، ހޯމް ކަރަންޓީނުގައި ތިބި ބަޔަކު އުޅެމުން ދިޔަ ގެއަކަށް ގެއްލުންވެއްޖެއެވެ.\nމިއަދު މާފުށީ ގެއެއްގެ ތެރެއަށް ވެއްޓުނީ ހަތަރު ބުރީގެ އިމާރާތެއްގެ ފާރަކުން ގާތްގަނޑަކަށް ހަތަރު ވަރަކަށް ފޫޓަށް ރާނާފައި ހުރި ފާރަކުން ބައެކެވެ. މާފުށީ ކައުންސިލުގެ ރައީސް އުސްމާން ރަޝީދު ވިދާޅުވީ، އެ ހާދިސާ ހިނގީ މިއަދު ހަވީރުކޮޅު ވައިގަދަވުމުގެ ސަބަބުން ކަމަށެވެ.\n"ހަދަމުންދާ އިމާރާތެއްގެ ގާތްގަނޑަކަށް ތިން ވަރަކަށް ހަތަރު ވަރަކަށް ފޫޓަށް ރާނާފައިއިން ފާރެއް ވެއްޓުނީ. އެއް ގެއެއް ބައިބަޔަަށް ބަހާފައިވާއިރު، ބޭރަށް އިންނަ އިމާރާތެއްގެ ބައެއް މި ވެއްޓުނީ އެތެރޭގައި އިން ގެއްގެ މައްޗަށް،" އުސްމާން ވިދާޅުވިއެވެ.\nއުންމާން ވިދާޅުވި ގޮތުގައި އެ ފާރު ވެއްޓި ތިރީގައި ހުރި ގޭގެ ފުރާޅާއި ސީލިން ވަނީ ހަލާކުވެފައެވެ. އެ ގޭގައި ދިރިނޫޅެވޭވަރު ވެފައިވާ ކަމަށް އޭނާ ވިދާޅުވިއެވެ. ނަމަވެސް އެތަނުގައި ދިރިއުޅޭ އެއްވެސް މީހަކަށް ޖިސްމާނީ އެއްވެސް ގެއްލުމެއް ނުވާ ކަމަށްވެސް އޭނާ ވިދާޅުވިއެވެ.\nއުސްމާން ވިދާޅުވި ގޮތުގައި ގެއްލުންވި ގޭގައި ދިރިއުޅެނީ، މާލެއިން މާފުއްޓަށް ގޮސް އެ ގެ ކުއްޔަށް ހިފައިގެން އެތަނުގައި ހޯމް ކަރަންޓީނުގައި ތިބި ބައެކެވެ.\nއެ މީހުން މިހާރު ވަނީ އެހެން ގެއަކަށް ބަދަލުކޮށްފައި ކަމަށް އެނާ ވިދާޅުވިއެވެ. އެ މީހުން ހުންނާނެ ތަނެއް ހަމަޖައްސީ އަމިއްލައަށް ކަމަށް އުސްމާން ވިދާޅުވިއެވެ. އަދި ތަން ހަމަޖައްސައިދިނީ ކުއްޔަށް ދޫކުރި ފަރާތުން ކަމަށް އޭނާ ވިދާޅުވިއެވެ.\n"އަޅުގަނޑަށް ފުރަތަމަ ގުޅީމަ އަޅުގަނޑު ދެންނެވިން ދެ ފަރާތުން ވާހަކަ ދައްކައިގެން އަވަހަށް ތަނެއް ހަމަޖައްސާށޭ. ދައުލަތަކުން ނޫނޭ ކައުންސިލަކުން ނޫނޭ ތަނެއް ހަމަޖައްސައިދޭނީ. އެއީ ދައުލަތުގެ ޒިންމާއެއް ނޫނޭ، އަމިއްލައަށޭ މިހާރު ހޯމް ކަރަންޓީނަށް ދަނީ،" އުސްމާން ވިދާޅުވިއެވެ.\nއަދި އެއީ ހޯމް ކަރަންޓީނުގައި ތިބި ބައެއް ކަމުން އެ މީހުން އެއް ތަނުން އަނެއް ތަނަށް ގެންދިޔައީ، ކައުންސިލުން މައުލޫމާތު ދިނުމުން، ރަށުގެ ހެލްތު ސެންޓަރުގެ އެހީގައި ކަމަށް އޭނާ ވިދާޅުވިއެވެ.


ސުއޭޒް ކެނަލް ހުއްޓުމަކަށް އައީ އަހަރެންގެ އިހުމާލުން ކަމަށް...\nސުއޭޒް ކެނަލް ހުއްޓުމަކަށް އައީ އަހަރެންގެ އިހުމާލުން ކަމަށް ދައްކަން މީޑިއާތަކުން މަސައްކަތް ކުރޭ - މަރްވާ\nމަރްވާ ބުނީ އެވަރ ގިވެން ހާދިސާ ހިނގިއިރު އޭނާ ހުރީ އިސްކަންދަރިއްޔާގެ ބޭރުގައި އޮތް އައިދާ4ނަމަކަށް ކިޔާ ބޯޓެއްގައި ކަމަށް\n6 އޭޕްރިލް 2021 | އަންގާރަ 10:16\nމަރްވާ ސަލަހްދާރް، މީޑިއާތަކުން އޭނާގެ އަގުވައްޓާލަން މަސައްކަތް ކުރާ ކަމަށް ވަނީ ބުނެފައި\nސުއޭޒް ކެނަލް ހުއްޓުމަކަށް އައީ އޭނާގެ ސަބަބުން ކަމަށް ދައްކަން މީޑިއާތަކުން މަސައްކަތް ކުރަމުން އަންނަ ކަމަށް މިސްރުގެ އަންހެން ކެޕްޓަނެއް ކަމަށްވާ މަރްވާ ސަލަހްދާރް ބުނެފިއެވެ.\nމަރްވާ ބުނީ ސުއޭޒް ކެނަލްގެ ތެރޭގައި އެވަރ ގިވެންއޭ ކިޔުނު ބިޔަ އާގުބޯޓު ހުރަސްވެ ކެނަލް ހުއްޓުމަކަށް އައީ އޭނާގެ އިހުމާލުން ކަމަށް ދައްކަން ބައެއް މީހުން މަސައްކަތް ކުރިކުރުމަކީ އޭނާއަށް ވެސް ލިބުނު ހައިރާން ކަމެއް ކަމަށެވެ. ސުއޭޒް ކެނަލުގައި ތާށިވި އާގުބޯޓުގެ ހާދިސާއާ އޭނާއާ އެއްވެސް ގުޅުމެއް ނެތް ކަމަށެވެ.\nއަރަބި ބައެއް މީޑިއާތަކުން ރިޕޯޓްކޮށްފައިވާ ގޮތުން ސުއޭޒް ކެނަލްގައި ބޯޓު ތާށިވި ހާދިސާއަކީ މިސްރުގެ ފުރަތަމަ އަންހެން ކެޕްޓަން މަރްވާގެ އިހުމާލުންވީ ކަމެކެވެ. މީޑިއާއަކަށް ދިން އިންޓަރވިއުއެއްގައި މަރްވާ ބުނީ އެވަރ ގިވެން ހާދިސާ ހިނގިއިރު އޭނާ ހުރީ އިސްކަންދަރިއްޔާގެ ބޭރުގައި އޮތް އައިދާ4ނަމަކަށް ކިޔާ ބޯޓެއްގައި ކަމަށެވެ. އެވަރ ގިވެން އާގުބޯޓަކީ އޭނާ ދުވަހަކުވެސް މަސައްކަތްކުރި ބޯޓެއް ނޫން ކަމަށްވެސް ބުންޏެވެ.\nމަރްވާ ބުނީ މިހާދިސާ އަކީ އޭނާގެ ކުށުން ދިމާވި ހާދިސާއެއް ކަމަށް ދައްކަން މަސައްކަތްކުރި މީހުންގެ މަގުސަދަކީ އޭނާގެ އަގުވައްޓާލައި އަންހެން ކެޕްޓަނުންނަކީ ބަލިކަށި ބައެއްގެ ގޮތުގައި ދެއްކުން ކަމަށް ވެދާނެ ކަމަށެވެ.\nސުއޭޒް ކެނަލުގައި އެވަރ ގިވެން އާގުބޯޓު ތާށިވުމަށް މެދުވެރިވީ ބޯޓުގައި ތިބި ފަޅުވެރިން ފަރުވާ ކުޑަކުރުމުން ކަމަށް ތަހުގީގުން ދައްކައެވެ. އެ ބޯޓުގައި ތިބީ އިންޑިއާގެ 25 ފަޅުވެރިންނެވެ.\nސުއޭޒް ކެނަލަކީ ރަތްކަނޑާއި މެޑިޓެރޭނިއަން ކަނޑު ގުޅުވައިދޭ މަގެވެ. މި ކެނަލުން ގަޑިއިރެއްގެ ތެރޭ 400 މިލިއަން ޑޮލަރުގެ ކާގޯ ދަތުރުކުރެއެވެ.


ނަމާދު އަޅާ މީހާގެ ޙުކުމް7– DhiSalafiyyah\nނަމާދު އަޅާ މީހާގެ ޙުކުމް 7\n20/04/2014 މުހިއްމު ލިޔުންތައް, ފިޤުހާއި އޭގެ ޢިލްމުތައް, ދީންއަލް އަޚް ޙުސައިން އަފީފް\nނަމާދު އެޅުމުން ނުވަތަ އެނޫންކަމަކުންވެސް ދީނުން ބޭރުވާ މީހާއާމެދު ޢަމަލުކުރެވޭނެ ގޮތް\nދުނިޔެވީގޮތުންނާއި އުޚްރަވީގޮތުން އޭނާގެ މައްޗަށް ޙުކުމްތަކެއް އާދެއެވެ.\nފުރަތަމަ: ދުނިޔަވީގޮތުން އަންނަ ޙުކުމްތައް\n1. ވަލީވެރިކަން ގެއްލުން: އިސްލާމްކަން ޝަރުތުކުރާ އެއްވެސްކަމެއްގައި ވަލީވެރިއަކަށް އެނާއަކަށް ނުވެވޭނެއެވެ. އެހެންކަމުން އޭނާގެ ނުވަތަ އެހެންމީހެއްގެވެސް ޅަދަރީންގެ މައްޗަށްވާ ވަލީވެރިއަކުކަމުގައި އޭނާއަކަށް ނުވެވޭނެއެވެ. އަދި އޭނާގެވެސް އަދި އެހެންމީހެއްގެވިޔަސް އެއްވެސް އަންހެންދަރިއަކު ކައިވެންޏެއްވެސް ނުކޮށްދެވޭނެއެވެ.\nއެހެނީ ފިޤުހުވެރީން އެބައިމީހުންގެ ‘ކުރު، ދިގު’ ފޮތްތަކުގައި ޞަރީޙަކޮށް ބަޔާންކުރައްވާފައިވާފަދައިން މުސްލިމު އަންހެނަކު ކައިވެނިކުރުވާނަމަ ވަލީވެރިޔާއަކީ މުސްލިމަކުކަމުގައިވުން ޝަރުތުކުރައްވާފައިވެއެވެ. ފިޤުހުވެރީން ވިދާޅުވެއެވެ. “މުސްލިމު އަންހެނާގެ ވަލީވެރިކަމުގެ ބާރު ކާފިރަކަށް ލިބިގެނެއްނުވެއެވެ.\nއަދި އިބްން ޢައްބާސް (ރަޟިޔަﷲ ޢަންހުމާ) ވިދާޅުވެފައިވެއެވެ. “ތެދުމަގުލިބިފައިވާ ވަލީވެރިއެއްގެ ވަލީއާނުލާ ކައިވެއްޏެއް ނުވެއެވެ.” ތެދުމަގުގެ އެންމެ މަތީ މަޤާމަކީ އިސްލާމްދީނެވެ. އަދި އެންމެ ދަށުދަރަޖައަކީ ކާފިރުވުމާއި ދީނުން ބޭރުވުމެވެ. ﷲ ތަޢާލާ ވަޙީކުރެއްވިއެވެ.\n﴿ وَمَنْ يَرْغَبُ عَنْ مِلَّةِ إِبْرَاهِيمَ إِلَّا مَنْ سَفِهَ نَفْسَهُ﴾ ]البقرة: 130]\n“އެމީހެއްގެ ނަފްސު އިހާނެތި ކޮށްލައިފި މީހަކު މެނުވީ، އިބްރާހީމްގެފާނުގެ ދީނަށް ނުރުހުންވެ، އެ ދީނުން ދުރުވެގަންނާނީ ކާކުހެއްޔެވެ؟”\n2. އޭނާގެ ގާތްތިމާގެމީހުންގެ ކިބައިން ވާރުތަނުވުން: އެހެނީ މުސްލިމުމީހާއަށް ކާފަރުމީހާގެ ކިބައިން ވާރުތަނުވާނެތެވެ. އަދި ކާފަރުމީހާއަށް މުސްލިމު މީހާގެ ކިބައިން ވާރުތަނުވާނެތެވެ. އެއީ އުސާމަތު ބުން ޒައިދު (ރަޟިޔަﷲ ޢަންހު)ގެ އަރިހުން ރިވާވެގެން އައިސްފައިވާ ޙަދީޘްގައިވާފަދައިންނެވެ. އެކަލޭގެފާނުގެ ކިބައިން ރިވާވެގެންވެއެވެ. ނަބިއްޔާ (ޞައްލަﷲ ޢަލައިހި ވަސައްލަމަ) ޙަދީޘްކުރެއްވިއެވެ.\n((لاَ يَرِثُ الْمُسْلِمُ الْكَافِرَ وَلاَ الْكَافِرُ الْمُسْلِمَ )) أخرجه البخاري ومسلم وغيرهما\n“ކާފިރެއްގެ ކިބައިން މުސްލިމަކަށް ވާރުތަ ނުވާނެއެވެ. އަދި މުސްލިމެއްގެ ކިބައިން ކާފިރަކަށްވެސް (ވާރުތަ) ނުވާނެއެވެ.” ރިވާކުރެއްވީ ބުޚާރީއާއި މުސްލިމް އަދި އެނޫންވެސް ބޭކަލުން\n3. މައްކާއަށާއި އަދި މައްކާގެ ޙަރަމްގެތެރެޔަށް ވަނުން ޙަރާމްވުން: އެއީ ﷲ ތަޢާލާ ވަޙީކުރައްވާފައިވާ ފަދައިންނެވެ.\n﴿يَا أَيُّهَا الَّذِينَ آَمَنُوا إِنَّمَا الْمُشْرِكُونَ نَجَسٌ فَلَا يَقْرَبُوا الْمَسْجِدَ الْحَرَامَ بَعْدَ عَامِهِمْ هَذَا﴾ [التوبة: 28]\n“އޭ އީމާންވެއްޖެ މީސްތަކުންނޭވެ! މުޝްރިކުންނަކީ، ނަޖިސް ބަޔެއްކަން ކަށަވަރެވެ. ފަހެ، މިއަހަރަށްފަހު، މަސްޖިދުލްޙަރާމް އާ އެއުރެން، ކައިރިވިޔަ ނުދޭހުށިކަމެވެ!”\n4. ނަޢަމް ސޫފީގެތެރެއިން އެބައިމީހުން ކަތިލާތަކެތި ކެއުން ޙަރާމްވުން: އެއީ (ޖަމަލު، ގެރި، ބަކަރި، ކަންބަޅި) އަދި އެނޫންވެސް ކެއުމަށްޓަކައި ކަތިލަންޖެހޭ ތަކެއްޗެވެ. އެހެނީ ކަތިލުމުގެ ޝަރުތުތަކުގެ ތެރޭގައި ކަތިލާމީހާއަކީ މުސްލިމެއްކަމުގައި ނުވަތަ ފޮތްދެވުނު (އަހުލު ކިތާބީންގެ) މީހުންގެ ތެރެއިން މީހެއްކަމުގައި (ޔަހޫދީއެއް ނުވަތަ ނަޞާރާއެއްކަމުގައި) ވާންޖެހޭނެއެވެ. ފަހެ މުރުތައްދުވެފައިވާ މީހުންނާއި، ބުދަށްއަޅުކަންކުރާ މީހުންނާއި، މަޖޫސީންނާއި އަދި އެފަދަ މީހުން ކަތިލާތަކެތި ހުއްދަވެގެން ނުވެއެވެ.\nއަލްޚާޒިން އެކަލޭގެފާނުގެ ތަފްސީރުގައި ވިދާޅުވެފައިވެއެވެ. “މަޖޫސީންނާއި، އަރަބީންގެ ތެރެއިން ހުރިހާ ޝިރުކުގެ އަހުލުވެރީންނާއި ބުދަށް އަޅުކަންކުރާ މީހުންނާއި، އެބަޔަކަށް ފޮތެއް ބާއްވާލެއްވިފައި ނުވާމީހުން ކަތިލާތަކެތި ޙަރާމްވާނެކަމަސް ޢިލްމުވެރިންވަނީ އިޖުމާޢުވެ ވަޑައިގެންފައެވެ.”\nއަދި އިމާމް އަޙްމަދު (ރަޙިމަހުﷲ) ވިދާޅުވިއެވެ. “މިޔާއި ޚިލާފަށް ބިދުޢަވެރިއެއްފިޔަވައި އެއްވެސްމީހަކު ބުނިކަމެއް އެނގިފައެއް ނުވެއެވެ.”\n5. މަރުވުމަށްފަހު އޭނާގެ މައްޗަށް ކަށުނަމާދު ކުރުން ޙަރާމްވުން. އަދި އޭނާއަށް ފާފަފުއްސެވުމާއި ރަޙުމަތަށް އެދި ދުޢާކުރުން ޙަރާމްވުން. އެއީ ﷲ ތަޢާލާގެ މިވަޙީ ބަސްފުޅުގައިވާފަދައިންނެވެ.\n﴿ وَلَا تُصَلِّ عَلَى أَحَدٍ مِنْهُمْ مَاتَ أَبَدًا وَلَا تَقُمْ عَلَى قَبْرِهِ إِنَّهُمْ كَفَرُوا بِاللَّهِ وَرَسُولِهِ وَمَاتُوا وَهُمْ فَاسِقُونَ ﴾ [التوبة: 84]\n” އެއުރެންގެ ތެރެއިން މަރުވި އެއްވެސް މީހެއްގެ މައްޗަށް ކަލޭގެފާނު ދުވަހަކުވެސް ކަށުނަމާދު ނުކުރައްވާށެވެ! އަދި އެމީހެއްގެ މަހާނަދޮށުގައިވެސް ކަލޭގެފާނު ހުއްޓިވަޑައިގެން ނުހުންނަވާށެވެ! ހަމަކަށަވަރުން، އެއުރެން اللَّه އަށާއި، އެކަލާނގެ ރަސޫލާއަށް ކާފިރުވިއެވެ. އަދި އެއުރެން މަރުވީ، ފާސިޤުން ކަމުގައިވާ ޙާލުގައެވެ.”\n﴿ مَا كَانَ لِلنَّبِيِّ وَالَّذِينَ آَمَنُوا أَنْ يَسْتَغْفِرُوا لِلْمُشْرِكِينَ وَلَوْ كَانُوا أُولِي قُرْبَى مِنْ بَعْدِ مَا تَبَيَّنَ لَهُمْ أَنَّهُمْ أَصْحَابُ الْجَحِيمِ (113) وَمَا كَانَ اسْتِغْفَارُ إِبْرَاهِيمَ لِأَبِيهِ إِلَّا عَنْ مَوْعِدَةٍ وَعَدَهَا إِيَّاهُ فَلَمَّا تَبَيَّنَ لَهُ أَنَّهُ عَدُوٌّ لِلَّهِ تَبَرَّأَ مِنْهُ إِنَّ إِبْرَاهِيمَ لَأَوَّاهٌ حَلِيمٌ (114) ﴾ [التوبة: 113-114]\nމާނައީ: “ނަބިއްޔާއަކަށްވެސް، އަދި އީމާންވި މީހުންނަކަށްވެސް މުޝްރިކުންނަށްޓަކައި ފާފަފުއްސެވުންއެދި ދުޢާ ކުރެއްވުމެއް ނެތެވެ. އެއުރެންނީ ގާތްތިމާގެ މީހުންކަމުގައި ވީނަމަވެސްމެއެވެ. ހަމަކަށަވަރުން، އެއުރެންނީ ނަރަކައިގެ އަހުލު ވެރިންކަން އެއުރެންނަށް ފާޅުވެ އެނގުމަށްފަހުގައެވެ.  އެކަލޭގެފާނަށް (އެބަހީ: އިބްރާހީމްގެފާނަށް) އެކަލާނގެ ކުރައްވާފައިވާ ވަޢުދެއްގެ މަތިން މެނުވީ، އިބްރާހީމްގެފާނު، އެކަލޭގެފާނުގެ ބަފައިކަލުންނަށް އިސްތިޣްފާރު ކުރެއްވުން ނުވެއެވެ. ފަހެ، އޭނާއަކީ اللَّه ގެ ޢަދާވާތްތެރިޔެއްކަން އެކަލޭގެފާނަށް ބަޔާންވެ އެނގިވަޑައިގަތްހިނދު، އޭނާގެ ކިބައިން އެކަލޭގެފާނު ބަރީއަވެވަޑައިގަތެވެ. ހަމަކަށަވަރުން، އިބްރާހީމްގެފާނީ، ދުޢާ ކުރެއްވުން ގިނަ، ކޯފާ މަޑު ބޭކަލެކެވެ.”


Jalugai maaramaaree hingai gaidhee aku zaham kohli mahsala balanee\nޖަލުގައި މާރާމާރީ ހިންގައި ގައިދީއަކު ޒަހަމްކޮށްލި މައްސަލަ ބަލަނީ\nމާފުށީ ޖަލު. ތޫނު ހަތިޔާރު ބޭނުންކޮށްގެން ވަނީ މާރަމާރި ހިންގާފއި\nމާފުށި ޖަލުގައި މާރަމާރި އެއް ހިންގި މައްސަލައެއް ފުލުހުން ބަލަން ފަށައިފި އެވެ.\nއެނގިފައިވާ ގޮތުގައި ދެ ގައިދީއަކު ޖަލުގައި މާރާމާރި ހިންގާފައިވަނީ ތޫނު ހަތިޔާރު ބޭނުންކޮށްގެން އެވެ. ފުލުހުންގެ މީޑިއާ އޮފިސަރު "އަވަސް" އަށް ވިދާޅުވީ، ޖަލުގައި މާރާމާރި ހިންގި ކަމަށް ރިޕޯޓް ކޮށްފައިވަނީ ހަވީރު 6:00 އެހާކަންހާއިރު ކަމަށެވެ. ފުލުހުން ބުނީ، މާރާމާރީގެ ތަފްސީލު އަދި ދެވެން ނެތް ކަމަށެވެ.\nކަރެކްޝަން ސާވިސްގެ ބަހެއް މިކަމުގައި ނުލިބުނެވެ. މާފުށި ޖަލުގައި މީގެ ކުރިންވެސް މާރާމާރި ހިންގާފައިވެ އެވެ. އަދި ބައެއް ގައިދީން ހުކުމް ތަންފީޒު ކުރަނިކޮށް މަރުވަމުންދާ މައްސަލަތްވެސް ވަނީ މިދިޔަ އަހަރު ވަރަށް ބޮޑަށް ފެންމަތި ވެފައެވެ.\nހޯމް މިނިސްޓަރު އިމްރާން އަބްދުﷲ ޖަލުތަށް އޮޑިޓް ކުރުމުށް އުފެއްދި ކޮމިޝަނުން ވެސް މީގެ ކުރިން ބުނެފައިވަނީ، އެންމެ ބޮނޑު ކަންބޮޑު ވުމަކީ ޖަލު ތަކުގައި ހުކުމް ތަންފީޒު ކުރަމުންދާ ގައިދީން މަރުވަމުންދާ އަދަދު މަތިވުން ކަމަށެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް މާފުށީ ޖަލު + އިމްރާން އަބްދުﷲ މިނިސްޓްރީ އޮފް ހޯމް އެފެއާޒް


Mirey 12 in feshigen Helmet elhun majubooru\nމިރޭ 12 އިން ފެށިގެން ހެލްމެޓް އެޅުން މަޖުބޫރު\nމާލެ ، 01 ފެބްރުއަރީ 2019- މަގުމަތީ ގަވާއިދުތަކަށް ހޭލުންތެރި ކުރުވަން ޓްރާންސްޕޯޓް މިނިސްޓްރީން ބޭއްވި ހަރަކާތެއްގައި ބަޔަކު ހެލްމެޓް އަޅައިގެން -- އަހުމަދު ޝުރާއު | އަވަސް\nހެލްމެޓް ނާޅައި ބްރިޖާއި ހައިވޭގައި ދުއްވާ މީހުން ހުއްޓުމުގެ މަސައްކަތް ފުލުހުން ފަށާނެ ކަމަށް ޓްރާންސްޕޯޓް މިނިސްޓްރީން ބުނެފި އެވެ.\nޓްރާންސް މިނިސްޓްރީގެ ސްޓޭޓް މިނިސްޓަރު އަހުމަދު އާދިލް އަވަސް އަށް ވިދާޅުވީ މިރޭ 12:00 އިން ފެށިގެން ހެލްމެޓް ނާޅައި ބްރިޖާއި ހައިވޭގައި ދުއްވުމަކީ މަނާކަމެއް ކަމަށެވެ.\n"ފުލުހުން ޗެކް ކުރަން ފަށާނެ. ނަމަވެސް ޖޫރިމަނާކޮށް ފިޔަވަޅު އަޅަން ފަށާނީ އަންނަ މަހުގެ އެއްވަނަ ދުވަހުން ފެށިގެން. އެއީ ހެލްމެޓުގައި ހުންނަން ޖެހޭ މިންގަނޑުތައް އެންގުމުގެ ކުރިން ތަފާތު ހެލްމެޓް ވަނީ މީހުން ގެނެސްފައި. އެހެންވެ އެ ފަރާތްތަކަށް މި ގަވާއިދުގައި ބުނާ ހެލްމެޓަށް ބަދަލު ކުރަން ފުރުސަތު ދިނުމުގެ ގޮތުން ޖޫރިމަނާ ކުރަން ފަށާނީ އަންނަ މަހުގެ އެއްވަނަ ދުވަހުން ފެށިގެން،" އާދިލް ވިދާޅުވި އެވެ.\nއޭނާ ވިދާޅުވީ ޖޫރިމަނާ ނުކުރިނަމަވެސް، ގަވައިދަށް ނުފެތޭ ހެލްމެޓް އަޅައިގެން ބްރިޖަށް އަރާ މީހުންގެ ނަން ނޯޓް ކުރުން ފަދަ ކަންކަން ފުލުހުން ކުރާނެ ކަމަށެވެ. އޭނާ ވިދާޅުވީ ހެލްމެޓް އަޅަން ޖެހެނީ 30 ކިލޯ މީޓަރަކަށް ވުރެ ބާރަށް ދުއްވުމުގެ ހުއްދަ އޮންނަ ތަންތަނުގައި ކަމަށެވެ.\n"ބްރިޖަށް އަރަން މި އަންނަނީ ރިންގް ރޯޑުން އެހެންވެ އެތަނުގައި ވެސް ހެލްމެޓް އަޅަން ޖެހޭ. އަނެއްކާ ބްރިޖް ހައިވޭއިން ހުޅުމާލެ އަށް ދާން އޮންނަ ބޮޑު މަގުގައި ވެސް ހެލްމެޓް އަޅަން ޖެހޭނެ،" އާދިލް ވިދާޅުވި އެވެ.\nބްރިޖާއި ހައިވޭގައި ބޮޑެތި އެކްސިޑެންޓްތަކެއް ހިންގައި މީހުންނަށް އަނިޔާވަމުންދާތީ ޓްރާންސްޕޯޓް މިނިސްޓްރީން ހެލްމެޓް އަޅަން މަޖުބޫރު ކުރަން ނިންމައި، ހެލްމެޓް ހުންނަން ޖެހޭ އުސޫލުތަކެއް ވެސް ވަނީ ކަނޑައަޅާފަ އެވެ.\nއިންޖީނުލީ އެއްގަމު އުޅަނދު ދުއްވަންވީ ދުވެއްޔާބެހޭ ގަވާއިދަށް ގެނައި އިސްލާހުގައި އިސްލާހަކާއެކު، 30 ކިލޯ މީޓަރަށްވުރެ ބާރަށް ދުއްވަން ހުއްދަ ކޮށްފައިވާ ސަރަހައްދުތަކުގައި ސައިކަލްގެ ދުއްވަން އިންނަ މީހާ އާއި ފަހަތުގައި އިންނަ މީހާ ހެލްމެޓް އަޅަން ޖެހޭނެ ކަމަށެވެ. އަދި އުމުރުން ދެ އަހަރުން މަތީގެ ކުޑަކުދިންވެސް ސައިކަލްގެ ކުރިއަށް ނުވަތަ ފަހަތަށް އަރުވާނަމަ ހެލްމެޓް އަޅުވަން ޖެހޭނެ ކަމަށް ގަވާއިދުގައި ވެ އެވެ.\nހެލްމެޓްގެ ޝަރުތުތަކުގެ ތެރޭގައި ހިމެނެނީ، ސައިކަލް ދުއްވާއިރު އެކަމަށް ހާއްސަ ހެލްމެޓަކަށްވެފައި ބޮލަށް ހެޔޮވަރު ވާން ޖެހޭނެ ކަމަށާއި ހެލްމެޓްގައި ދަތްދޮޅި ދަށުގައި ހަރުކުރެވޭ ގޮތަށް ކަމަރެއް އިންނަން ޖެހޭނެ ކަމަށެވެ. އަދި ދަތްދޮޅި ދަށަށް އިންނަ ކަމަރަކީ އެކަތި ގަނޑަކަށް ހުންނަ ކަމަރަކަށްވުމާއި ހެލްމެޓާއި އޭގައި ބޭނުންކޮށްފައިވާ ކަމަރުގައި އެއްވެސް ތޫނު އެއްޗެއް ނުވަތަ ތޫނު ތަނެއް ނުވަތަ ޖޮއިންޓެއް ހަރުކޮށްފައި ހުރެގެން ނުވާނެ ކަމަށެވެ.\nޓިންޓެޑް މެޓީރިއަލް ނުވަތަ ކުލަ މެޓީރިއަލް ބޭނުންކޮށްފައިނުވާ ހެލްމެޓަކަށް ނުވުމާއި ހެލްމެޓުގައި ހަރުކޮށްފައި ހުންނަ ސްކުރީނަކީ މޫނުފެންނަ މެޓީރިއަލަކުން ހަދާފައި ހުންނަ ސްކްރީނަކަށް ވާންޖެހޭނެ ކަމަށެވެ. އަދި ހެލްމެޓްގެ ކުލައަކީ ލޮލަށް އުނދަގޫނުވާ ކުލައަކަށްވުމާއި ކާކުކަން ނޭންގޭ ގޮތަށް މޫނުގެ އެއްބައި ފޮރުވައި މީހުންނަށް އޮޅޭ ގޮތަށް ހެލްމެޓް ނޭޅުމަށްވެސް ޝަރުތުތަކުގައި ހިމެނެ އެވެ.\nގަވާއިދުތަކާއި ހިލާފްވެއްޖެނަމަ ފުރަތަމަ ފަހަރަށް 500 ރުފިޔާއިން ޖޫރިމަނާ ކުރާއިރު، ދެވަނަ ފަހަރަށް 750 ރުފިޔާއިން އަދި ދެފަހަރަށްވުރެ ގިނަވާ ކޮންމެ ފަހަރަކު 1000 ރުފިޔާއިން ޖޫރިމަނާ ކުރާނެ އެވެ. އަދި ނުރައްކާތެރިކޮށް ނުވަތަ ފަރުވާ ކުޑަކޮށް ދުއްވައިގެން މީހަކަށް ގެއްލުމެއް ވެއްޖެނަމަ، އެމީހަކަށް ބަދަލު ދިނުމުގެ އިތުރުން 10 އަހަރު ދުވަހަށް ލައިސެންސް ހިފަހައްޓާނެ ކަމަށްވެސް ގަވާއިދުގައި ބުނެފައި ވެއެވެ. މީގެ އިތުރުން މީހެއްގެ ހަށިގަނޑަށް ނުވަތަ ފުރާނައަށް ގެއްލުންވާގޮތަށް ދުއްވައިފިނަމަ އެއް އަހަރު ނުވަތަ ދެއަހަރު ދުވަހަށް ލައިސެންސް ހިފަހައްޓާނެ ކަމަށެވެ. އަދި އެގަވާއިދުގައި ކަނޑައަޅާފައިނުވާ ކަމަކާވެސް ހިލާފްވެއްޖެނަމަ 750 ރުފިޔާއިން ޖޫރިމަނާ ކުރުމުގެ ބާރު ލިބިގެންވާ ކަމަށް ގަވާއިދުގައި ވެއެވެ.\nމޯލްޑިވްސް ޕޮލިސް ސާވިސް ޓްރާންސްޕޯޓް އޮތޯރިޓީ\nބަމްޕަރުތައް ނެގުމުން ނުރައްކާ ބޮޑުވާނެ: މުއިއްޒު\nމިދިޔަ ހަފުތާގައި ސްޓިކާޖެހި އަދަދު އަނެއްކާ އިތުރު


މުފްތީ މެންކުގެ މި ދަރުސް އެނގުމުންވެސް އަޢުރަ ނިވާނުކުރާނަން ހެއްޔެވެ؟\nބައެއް ޤައުމުތަކުގައި ޙިޖާބަ އެޅުމުން ޖުރުމަނާއެބަ ކުރެއެވެ. ނަމަވެސް ހަމަ އެ ޤައުމުތަކުގެ މުސްލިމުން އެބުނަނީ ޙިޖާބް އަޅާށެވެ! ޙިޖާބް އަޅައިގެން ކުރާ ޖުރުމަނާ ދައްކައިދޭނެ ކަމަށެވެ. އީމާންތެރިންނަކީ އެއީއެވެ. އެމީހުން ހޭދަކުރަން ތައްޔާރަށް އެތިބީ ﷲ ތަޢާލާއަށްޓަކައެވެ. އެމީހުންނަށް އެއީ ކޮންބައެއަކަންވެސް ނުއެނގޭ އަންހެނުންނަށެވެ.\nޙިޖާބް އަޅައިގެން އުޅުމަކީ ކުރަންފަސޭހަކަމެއް ނޫން ނަމަވެސް އެކަނބަލުން ޙިޖާބް އަޅައިގެން އުނދަގޫ އުފުލަނީ އެކަނބަލުންގެ ހިތުގައި ﷲ ތަޢާލާއަށް އޮތް ލޯބީގެ ބޮޑުކަމުންނެވެ. ވީމާ ޙިޖާބްއަޅައިގެން ހުރި އަންހެނަކު ފެނިއްޖެ ނަމަ އަވަހަށް އެ އަންހެނަކަށްޓަކައި ހެޔޮދުޢާ ކުރާށެވެ!\nއީމާންކަމުގެ މީރުކަން ފުރިހަމަ ގޮތުގައި ލިބިގަތުމަށްޓަކައި3ސިފައެއް އެމީހެއްގެ ގައިގައި ހުންނަންޖެހެއެވެ. އެއިގެ ތެރެއިން ފުރަތަމަ ސިފައަކީ އެމީހާގެ ހިތުގައި އެހެންހުރިހާ އެއްޗަކާއި ކަންކަމަށްވުރެ ﷲ ތަޢާލާއަށާއި ރަސޫލް (ޞޢވ) އަށް ލޯބި ބޮޑުވުމެވެ.\nމީގެ ތެރޭގައި އެމީހާއަށް ލިބިފައިވާ ތަނަވަސްކަންވެސް ހިމެނެއެވެ. ތަނަވަސްކަން ހޯދާ ގޮތްވެސް ހިމެނެއެވެ. އަދ ޚަރަދުކުރާ ގޮތްވެސް ހިމެނެއެވެ. އެގޮތުން ފުރަތަމަކަމަކީ ތިމާއަށް ލިބިފައިވާ ތަނަވަސްކަމަށްވުރެވެސް ބޮޑަށް ﷲ ތަޢާލާއަށާއި ރަސޫލް (ޞޢވ) އަށް ލޯބި ބޮޑުވުމެވެ. ދެވަނަކަމަކީ ﷲ ތަޢާލާ ރުހިވޮޑިގަންނަވާ ގޮތުގައި ތަނަވަސްކަން ހޯދުމެވެ.3ވަނަ ކަމަކީ ﷲ ތަޢާލާ ރުހިވޮޑިގަންނަވާ ގޮތުގައި ޚަރަދުތައް ކުރުމެވެ.\nމީގެތެރޭގައި ތިމާ ހެދުން އަޅާ ގޮތްވެސް ހިމެނެއެވެ. ހަށިގަނޑުގެ ސިފަ ބަހައްޓަން މަސައްކަތްކކުރާ ގޮތްވެސް ހިމެނެއެވެ. ވީމާ ހެދުން އަޅަން ޖެހޭނީ ﷲ ތަޢާލާ ރުހިވޮޑިގަންނަވާ ގޮތަށެވެ. އެހެން ނޫންނަމަ އެމީހާގެ ހިތުގައި ﷲ ތަޢާލާއަށް އޮތް ލޯތްބާއިމެދު ސުވާލު އުފެދެއެވެ.\nލޮބުވެތި ކަނބަލުންނަށް ބުނަމެވެ. ތިއަ ކަނބަލުން ﷲ ތަޢާލާ އެންގެވިމަގުން ނިވާވެގެން ތިބުން ވެސް ހިމެނެނީ ﷲ ތަޢާލާއަށް ލޮބިވުމުގެ ތެރެއިނަނެވެ. އެކަން ނުކުރާނަމަ ތިއަ ކަނބަލުންގެ ހިތުގައި ﷲ ތަޢާލާއަށް ލޯބި އޮތްމިނަވަރު ރަސޫލް (ޞޢވ)ގެ ޙަދީޘްފުޅަކަށް ނުފެތެއެވެ.\nމިއަދުގެ ޙާލަތަކީ ޙިޖާބަ އަޅައި ﷲ ތަޢާލާ އަންގަވާފައިވާ ގޮތަށް އުޅުމަސްވުރެ ނޫޅުން މާފަސޭހައެވެ. ނަމާދުކުރުމަށްވުރެ ނުކުރުން މާފަސޭހައެވެ! އެއީ އެމީހުންގެ ވަށައިގެންވާ މާޙައުލުން އެކަންކަން ނުކޮށް އުޅެން ފަސޭހަވާތީއެވެ. ނަމަވެސް ﷲ ތަޢާލާގެ އަމުރުފުޅުތަކަށް ނުކިޔަމަންތެރިވާނަމަ އެމީހާގެ ހިތުގައި ﷲ ތަޢާލާއަށް އެއްވެސް ލޯތްބެއް ނެތެވެ.\nޙިޖާބް އަޅައިގެން އުޅުމަކީ ކުރަން އެހައި ފަސޭހަކަމެއް ނޫނެވެ. ނަމަވެސް އެކަން ކުރާ އަންހެނުން އެކަން އެކުރަނީ އެމީހުންގެ ހިތުގައި ﷲ ތަޢާލާއަށް އޮތް ލޯބީގެ ބޮޑުކަމުންނެވެ! އެފަދަ އަންހެނުންނަށް ﷲ ތަޢާލާގެ ޙަޟްރަތުގައި ހުރި ދަރަޖައިގެ މަތިވެރިކަން ބޮޑުކަމާއިއެވެ.\nހަމަ އެއާއިއެކު ރަސޫލް (ޞޢވ)އަށް ލޯބިކުރާނަމަ އިތުރު ޞާޙިބާ (ޞޢވ)ގެ ސުންނަތަށް ފުރިހަމައަށް ޢަމަލުކުރާނެއެވެ. ޢަމަލު ނުކުރާނަމަ އެމީހަކީ ރަސޫލް (ޞޢވ) ދެކެ ލޯބިވާ މީހެއް ކަމަކަށް ނުބެލެވޭނެއެވެ!


ޒަވާޖީޙަޔާތުގަ ތިމާ މަކަރުހަދަމުން ބައިވެރިޔާ މަކަރުހަދާތީ ރުޅި އައިމަ ޙައްލުކުރެވޭނީ ކޮންކަމެއް؟\nވަރަށް އުންމީދާއި އިތުބާރާއިއެކު ކުރާ ކައިވެނިތައް ރޫޅެމުން މިދަނީ ދާދިއަވަހަށެވެ. އެންމެންވެސް އެކަމާއިމެދު ކަންބޮޑުވެއެވެ. ނަމަވެސް އެކަމުގެ އެންމެ ބޮޑު ސަބަބާއިމެދު ވިސްނައިލަނީވެސް ވަރަށް މަދު މީހެކެވެ. ޙަޤީޤަތަކީ ޒަވާޖީ ޙަޔާތް ބަރުބާދުވުމުގެ ނުވަތަ ފޭލްވުމުގެ އެންމެ ބޮޑު ހިއްޞާއެއް އޮތީ މަކަރުހެދުމާއި ގުޅިފައިކަމެވެ.\nމަކަރު ހެދުމަކީ އިތުބާރު މަރައިލުމެވެ. ގިނަ ބައަކަށް އެކަން ނުވިސްނެނީއެވެ. ނުވަތަ އެކަން ނުއެނގެނީ އެވެ. މަކަރު ހެދުމަކީ އިތުބާރު މަރައިލުންކަން އެނގޭނަމަ ބައިވެރިޔާއަށް ހަމަ އެކަކުވެސް މަކަރެއް ނުހަދާނެއެވެ.\nހަދާ މަކަރު ފަޅާއެރުމުން އެއީ ބޮޑު މުޞީބާތެއްގެ ފެށުމެވެ. އެއީ ކިތަންމެ ކުޑަ މަކަރެއް ނަމަވެސް މެއެވެ. އެ ހިސާބުން ވަރަށް ގިނަ ފަހަރު އިތުބާރު މަރުވާނެއެވެ. އިތުބާރު މަރުވުމަކީ ވަރަށް ނުރައްކައުތެރިކަމެކެވެ. އެހިސާބުން ދެން ވާގޮތަކީ މާކުރީގެ ކަންކަން ވެސް ހަނދާންވާން ފަށަނީއެވެ. މާކުރީގައި މެދުވެރިވެފައި ހުންނަ ކަންކަން ހަނދާނަށް ފުނިޖެހުމުން އެކަން ވެގެންދަނީ ބޮޑު ފަރުބަދައެއް ވަރުގެ މައްސަލަ ފުންޏަކަށެވެ.\nއަދި ކީއްހެއްޔެވެ؟ ވަރަށް ކުދިކުދި ކަންކަން ވެސް ވަރަށް ބޮޑެތި ކަންކަމުގެ ގޮތުގައި ޤަބޫލުކުރެވެން ފަށާނެއެވެ. ކޮންމެވެސް ދުވަހަކު އެހެން މީހަކަށް ބަލައިލެވިފައި އޮންނަ ގޮތްވެސް އެއީ ބޮޑު ޚިޔާނާތެއްގެ ގޮތުގައި ފެންނާނެއެވެ. އަދި އެވަރުންވެސް ފުދެނީއެއް ނޫނެވެ.\nއިތުބާރު މަރުވުމުން ދެން އަބަދުވެސް ހުރެވޭނީ ޝައްކެއްގެމަތީގައެވެ. އަދި ކޮންމެ ޝައްކަކީ ޔަޤީން ކުރެވޭ ކަމެއްގެ ގޮތުގައި ވިސްނެން ފަށާނެއެވެ. އެހިސާބުން ދެން ކުރިމަތިވާނީ މުޅިންވެސް މައްސަލަތަކެވެ. އޯގާތެރިކަންވެސް ފެންނާނީ، ޤަބޫލުކުރެވޭނީ މަކަރެއް ހަދަން ތައްޔާރުވުން ކަމަށެވެ. ރަނގަޅު ހަމަ އެއް ގޮތް ވެސް ނުއޮންނާނެއެވެ!\nމިއަދު ޢާންމުވެގެން މިއުޅެނީ އެކަމެވެ. މާބޮޑު ކަމެއް ކަމަށް ނުދެކި އެކަކު އަނެކަކަށް މަކަރު ހަދަނީއެވެ. މަކަރު ހެދުމުން އިތުބާރު މަރުވަނީއެވެ. އިތުބާރު މަރުވުމުން ކައިވެނީގެ ވިންދު ކެނޑި ދިރުންވެސް ހުއްޓެނީއެވެ. ވީމާ މަކަރު ހެދުން ވެގެން އެދަނީ މީހެއްގެ ބޮލަށް ބަޑިޖަހައި މަރައިލުން ފަދަ ކަމަކަށެވެ. މަކަރު އެވަނީ ބޮލަށް ފޮނުވައިލެވޭ ވަޒަން ތަކަކަށެވެ. ވީމާ އުފާވެރި ދިރިއުޅުމަކަށް އުންމީދުކުރާނަމަ މަކަރު ހަދައި އިތުބާރު މެރުން ހުއްޓައިލާށެވެ!\nބައިވެރިޔާއަށް ތިމާ މަކަރުހަދަނީއެވެ. ނަމަވެސް ތިމާށއަށް ބައިވެރިޔާ މަކަރު ހަދައިފިނަމަ އިންތިހާއަށް ރުޅި ގަދަވެއެވެ. އެޅެންހުންނަ ފިޔަވަޅުތައްވެސް އަޅައެވެ. ސުވާލަކީ އެއިރުން ޙައްލުކުރެވޭނީ ކޮން ކަމެއް ހެއްޔެވެ؟ ތިމާ ތެދުވެރިނުވެ ބައިވެރިޔާގެ ކިބައިން ތެދުވެރިވުމަށް އެދުމުން އެކުރެވެނީ ކޮންކަމެއް ހެއްޔެވެ؟ ވީމާ މިއީ ހަމަ ކޮންމެ ދެމަފިރިއަކުވެސް ވިސްނާލަން ޖެހިފައިވާ ކަންކަމެވެ.\n- ޕްރޮފެސަރ ޔޫސުފް ޒިދާން


India Pakistan hama nujehumah 50 aharu furunu dhuvahu ves nuva maru\nއިންޑިއާ ޕާކިސްތާންގެ ހަމަނުޖެހުމަށް 50 އަހަރު ފުރުނު ދުވަހު ވެސް ނުވަ މަރު\nދެގައުމުގެ ބޯޑަރު ހިއްސާކުރާ ހަމަނުޖެހުންބޮޑު ކަޝްމީރު ސަރަހައްދުގައި އިއްޔެ ބަދަލުކުރި ހަމަލާތަކުގައި ވެސް ވަނީ މަދުވެގެން ނުވަ މީހުން މަރުވެފައެވެ. ޕާކިސްތާނާ ވީ ފަޅީގައި އާންމުންގެ ހަމީހުން މަރުވެ 40 މީހުން ޒަހަމްވެފައިވާކަމަށް ޕާކިސްތާނުގެ އަސްކަރިއްޔާއިން ބުނެއެވެ.\nއިންޑިއާ ފަޅިން ބުނެފައިވަނީ އެގައުމުގެ އާންމުންގެ ތިން މީހަކު މަރުވެ 22 މީހުން ޒަހަމްވެފައިވާ ކަމަށެވެ. އަދި ދެ ގައުމުންވެސް ބުނަނީ އިސްވެ ހަމަލާދިނީ އިދިކޮޅު ގައުމުން ކަމަށާއި ރައްދު ހަމަލާ ދިނީ ދިފާއުވުމަށް ކަމަށެވެ.\nނިއުކްލިއަ ބާރު ލިބިފައިވާ ދެ އަވައްޓެރިންގެ މެދުގައި މަސްރަހު ގޯސްވެފައި މިވަނީ މިދިޔަ ހަފްތާ ބަންދުގައި ބޭއްވުމަށް ހަމަޖެހިފައި އޮތް ސުލްހައިގެ ވާހަކަތައް ފަހުވަގުތު ކެންސަލްވެފައި ވަނިކޮށެވެ.\nސުލްހައިގެ ވާހަކަތައް ފެށުމަށް ނިންމާފައި ވަނީ މިދިޔަ މަހު އިންޑިޔާގެ ބޮޑުވަޒީރު ނަރެންދްރަ މޯދީ އާއި ޕާކިސްތާނުގެ ބޮޑުވަޒީރު ނަވާޒް ޝަރީފް ރަޝިޔާގައި ބޭއްވި ބައްދަލުވުމެއްގައެވެ.\nއެހެންނަމަވެސް ސުލްހައިގެ ވާހަކަތަކުގައި ކަޝްމީރުގެ މައްސަލަ ހިމެނުމާއިމެދު ދެގައުމުގެ މެދުގައި ދެބަސްވުން އުފެދި އެންމެފަހުން ސުލްހައިގެ ވާހަކަތައް ކެންސަލް ކުރީއެވެ.\nނަވާރަސަތޭކަ ސާޅީސް ހަތެއްގައި ޕާކިސްތާނު އިންޑިއާއިން ވަކިވެ މިނިވަން ދައުލަތަކަށްވީ ފަހުން، ދެގައުމުގެ މެދުގައި ވަނީ ތިން ހަނގުރާމަ ހިނގާފައެވެ. ކަޝްމީރުގެ މައްސަލައިގާ އިންޑިޔާ އާއި ޕާކިސްތާނުން 1965 ގައި ކުރި ހަނގުރާމައަށް 50 އަހަރު ފުރުމުގެ މުނާސަބަތުގައި ބޮޑުވަޒީރު މޯދީ އިއްޔެ ކުރެއްވި ޓްވީޓްގައި ވަނީ އިންޑިއާގެ ބިން ދިފާއު ކުރުމަށް ހަނގުރާމަ ކުރި ސިފައިންގެ ހަނދާން އާކޮށް އެފަރާތްތަކަށް އިހުތިރާމް އަދާކޮއްފަ އެވެ.


SunOnline: Barcelona champions league in ketumakun Real madrid ufaa kuraane kameh neih: Zidane\n"ބާސެލޯނާ ޗެމްޕިއަންސް ލީގުން ކެޓުމަކުން ރެއާލް މެޑްރިޑް އުފާ ކުރާނެ ކަމެއް ނެތް"\nޢަބްދުﷲ އައިމަން 12 May 2019, 11:24\nރެއާލް މެޑްރިޑްގެ ކޯޗު ޒައިނުއްދީން ޒިދާން --- ފޮޓޯ/ ޑެނިއެލް ލެވިސް\nބާސެލޯނާ ޗެމްޕިއަންސް ލީގުން ކެޓުމަކީ މި ސީޒަނުގައި ރެއާލް މެޑްރިޑަށް ލިބުނު ބޮޑު ނާކާމީޔާބީއަށް ބަދަލެއް އަންނާނެ ކަމެއް ނޫން ކަމަށް ޒައިނުއްދީން ޒިދާން ބުނެފި އެވެ.\nރެއާލް މެޑްރިޑްގެ އެންމެ ވާދަވެރި ބާސެލޯނާ ވަނީ މިދިޔަ އަންގާރަ ދުވަހު އިނގިރޭސި ވިލާތުގެ ލިވަޕޫލް އަތުން 0-4ގެ ލަދުވެތި ނަތީޖާއަކުން ބަލިވެ ޗެމްޕިއަންސް ލީގުން ކަޓައިފަ އެވެ. އެއާ އެކު ގިނަ ފުޓުބޯޅަ ސަޕޯޓަރުންތަކެއް ދަނީ ބާސެލޯނާ އާއި އެ ޓީމުގެ ކެޕްޓަން ލިއޮނެލް މެސީ އަށް ވަރަށް ބޮޑަށް ފާޑު ކިޔަމުންނެވެ.\nބާސެލޯނާ އިން އެމީހުންގެ ދަނޑުގައި ކުޅުނު މެޗުން މޮޅުވީ 0-3ގެ ނަތީޖާއަކުންނެވެ. ތިން ގޯލުގެ ލީޑަކާ އެކު ލިވަޕޫލްގެ ދަނޑަށް އެ ޓީމުން ދިޔައީ އެއް ހަފްތާގެ ރެސްޓެއް ފުލް ޓީމުގެ ކުޅުންތެރިންނަށް ދިނުމަށް ފަހު އެވެ. ނަަމަވެސް އޭގެ ދެ ރޭ ކުރިން ލިވަޕޫލް ވަނީ އިނގިރޭސި ލީގުގައި ވަރުގަދަ މެޗެއް ކުޅެފަ އެވެ. އަދި އެ ޓީމުން ބާސެލޯނާ މެޗަށް ނުކުތީ ވެސް އަނިޔާގެ ސަބަބުން ޓީމުގެ މުހިއްމު ކުޅުންތެރިންތަކެއް ނުހިމަނަ އެވެ.\nއެހެން ނަމަވެސް އެންމެން ހައިރާން ކޮށްލުމަށް ފަހު ފުރިހަމަ "ކަމްބެކް"އެއް ހަދައި ލިވަޕޫލް ވަނީ ބާސެލޯނާ ކަޓުވާލުމަށް ފަހު ޖެހިޖެހިގެން ދެ ވަނަ ފަހަރަށް ޗެމްޕިއަންސް ލީގުގެ ފައިނަލަށް ދަތުރުކޮށްފަ އެވެ.\nޗެމްޕިއަންސް ލީގުގެ ނާކާމީޔާބީއާ އެކު ވެސް ބާސެލޯނާ އިން ވަނީ މި ސީޒަނުގެ ސްޕެނިޝް ލީގުގެ ތަށި ހޯދައިފަ އެވެ. މިއީ ވޭތުވެ ދިޔަ ހަ އަހަރުގެ ތެރޭގައި ވެސް ބާސެލޯނާ ލީގު ހޯދި ފަސް ވަނަ ފަހަރެވެ. ނަމަވެސް އެ ޓީމުން މި ސީޒަނުގެ އެންމެ ބޮޑު އަމާޒަކަށް ހެދި ޗެމްޕިއަންސް ލީގު ހޯދުމުގެ އުންމީދު ފުނޑު ފުނޑުވުމުން ބާސެލޯނާގެ މުޅި ޓީމު އޮތީ ވަރަށް ބޮޑަށް މާޔޫސް ވެފަ އެވެ.\nކަން މިހެން އޮތް ނަމަވެސް ވޭތުވެ ދިޔަ ފަސް އަހަރުގެ ތެރޭގައި ހަތަރު ފަހަރަށް ޗެމްޕިއަންސް ލީގު ކާމިޔާބު ކުރި ރެއާލް މެޑްރިޑްގެ ކޯޗު ޒައިނުއްދީން ޒިދާން ވަނީ ބާސެލޯނާ ދިފާއު ކޮށް ވާހަކަ ދައްކައިފަ އެވެ. އޭނާ ބުނީ ބާސެލޯނާ ޗެމްޕިއަންސް ލީގުން ކެޓި ނަމަވެސް ރެއާލް މެޑްރިޑުން އެކަމުގެ އުފާ ކުރުމުގެ ބޭނުމެއް ނެތް ކަމަށާއި ރެއާލް މެޑްރިޑްގެ ސީޒަން ވަނީ އެއަށް ވުރެން ގޯސްވެފަ ކަމަށެވެ.\n"ބާސެލޯނާ އިން ޗެމްޕިއަންސް ލީގުން ކެޓި ނަމަވެސް ރެއާލް މެޑްރިޑަށް އުފަލެއް ނެތް. އަހަރަމެން މިވަގުތު މިއޮތީ އެއަށްވުރެން ދަށު ދަރަޖައަކަށް ވެއްޓިފައި،" ޒިދާން ބުންޏެވެ.\n"މިހާރު އެހެން ޓީމުތަކަށް އަސްލު އިހުސާސް ވާނެ ޗެމްޕިއަންސް ލީގު ހޯދުމުގެ އުނދަގޫ ކަން. ވޭތުވެ ދިޔަ ފަސް އަހަރުގެ ތެރޭގައި ހަތަރު ފަހަރު އަހަރަމެނަށް އެ މުބާރާތް ކާމިޔާބު ކުރެވުނު. އެއީ އަހަރެން އަބަދު ވެސް ފަހުރު ވެރިކަމާ އެކު ބުނާނެ ބަހެއް."


ރޯދަ ޝަޚްޞިއްޔަތު- 1: ދޮންކަމަނަ ދުވަހެއް ހޭދަކުރާ ގޮތް - ތިއަބޭފުޅުންނަށް ނަމޫނާއަކަށް ނުވޭތޯ؟\nމި ސިލްސިލާގައި ހުށަހަޅައިދޭން ޤަޞްދުކުރަނީ މަޤާމްމަތީ މީހުންނާ މުއްސަނދިންގެ ވާހަކަތަކެއް ނޫނެވެ. ފައިދާ ހުރި ގޮތުގައި ރޯދަ ހިފާކަމަށް ފާހަގަކުރެވޭ ބޭފުޅުންގެ މައުލޫމާތެވެ. އެ މައުލޫމާތުގެ ސަބަބުން އެހެން ބޭފުޅުންނަށް ހިތްވަރު އިތުރުވެ ފައިދާ ކޮށްފާނެ ކަމަށްޓަކައެވެ.\nފެށުމެއްގެ ގޮތުން މިގެނެސްދެނީ ހިތަވްރުގަދަ "ދޮން ކަމަނަ"ގެ ވާހަކައެވެ. ދޮންކަމަނަ ރަމަޟާން މަހުގެ ދުވަސްތައް ހޭދަކުރާ ގޮތުގެ ވާހަކައެވެ.\nދޮންކަމަނަގެ އުމުރަކީ 45 އަހަރެވެ. ޢާންމުކޮށް ރަމަޟާން މަހު ނިދައި ހޭލަނީ 3.30 އާއި 3.45 އާއި ދެމެދުގައެވެ. ހޭލެވުމާއިއެކު އަނގަ ދޮވެލައިގެން ދަނީ ހާރުކާށެވެ. ހާރަށް ކަނީ ވަރަށް ލުއި އެއްޗެކެވެ. ބައެއް ފަހަރު ސޭންޑްވިޗް ފަޅިއެއް (ކުރިން ހަދާފައި އޮންނަ)، ހައަކަ އޮށް ކަދުރުވެސް ބޭނުން ކުރެއެވެ.\nހާރުކެއުން އެހައި ލުއިކުރަނީ ދަމު ނަމާދަށް ވަގުތު އިތުރުކުރުމަށެވެ. ދޮންކަމަނަ ބުނަނީ އޭނާގެ ތަޖުރިބާއިން އެނގުނު ގޮތުގައި ހާރަށް މާ ގިނަ އެއްޗެތިތަކެއް ނުކެއި ނަމަވެސް ގައިގެ ބާރު ހަމަ ބަރާބަރަށް ހުރެއެވެ. ސުންނަތް ހާޞިލުކުރުމަށްޓައި ހާރުކާން ޖެހޭތީ ކާ މަދު އެދިކޮޅުގެ ބަރަކާތް ވަރަށް ގިނައެވެ. އެހެންކަމުން ބަނޑުހައިވެ ކަންބޮޑުވެގެން އުޅޭކަށް ނުޖެހެއެވެ.\nހާރު ކެއުމަށްފަހު ވުޟޫކޮށްގެން ފަށަނީ ދަމުނަމާދުކުރާށެވެ. ދޮންކަމަނަ އަށް ކުރެވެނީ ދަމު ނަމާދުގެ ހަތަރު ރަކްއަތާއި ވިތުރިގެ3ރަކްޢަތެވެ. އޮންނަނީ ފަތިސް ނަމާދަށް ބަންގި ގޮވައިފައެވެ. ދެން ފަތިސް ނަމާދުކުރަނީ އެވެ. ގަދަވެ ސަލާމަތުން ހުރިނަމަ ދުވަހަކުވެސް ފަތިސް ނަމާދުގެ އިހު ސުންނަތް ދޫކޮށެއް ނުލައެވެ.\nފަތިސް ނަމާދު ނިމިގެން ކީރިތި ޤްރްއާން ކިޔަވަން އިންނަނީއެވެ. ވަރުބަލިވުމުން ގަޑިއެއް ހައި އިރަށް ނިދައިލުމަށްފަހު7ޖަހައި އެހާ ކަންހާއިރު ހޭލައެވެ. ހޭލެވުނީންސުރެ އުޅެނީ ގޭތެރޭގެ މަސައްކަތުގައެވެ. ނަމަވެސް9ޖަހައިލުމުން ޟުޙާ ނަމާދުކުރެއެވެ. ބަދިގެއާއި ގޭތެރޭގެ މަސައްކަތް ކިތަންމެ ބުރަ ނަމަވެސް ރަވާތިބު ސުންނަތާއިއެކު މެންދުރު ނަމާދު ކުރެއެވެ. އަދި ޢަޞްރު ނަމާދުވެސް ކުރެއެވެ.\nދޮންކަމަނަގެ ރަސްމީ ޑިޔުޓީއަށް ފެށެނީ އިރު އޮއްސުމުންނެވެ. ރޯދަ ވީއްލުމާއިއެކު އަވަސްވެ ގަންނަނީ މަޣްރިބް ނަމާދަށެވެ. މަޣްރިބް ނަމާދުކުރަން މުސައްލަ މަތީގައި އިށީންނަ ގޮތަށް ތެދުވަނީ ޢިޝާ ނަމާދާއި ތަރާވީޙް ނަމާދުވެސް ކޮށްގެންނެވެ. އަދި ވަރުބަލިވަންދެން ޤްރްއާން ވެސް ކިޔެވުމަށްފަހުގައެވެ.\nދޮންކަމަނަ ބުނާ ގޮތުން އެ ހިސާބުން ހުންނަނީ ވަރުބަލިވެފައެވެ. އެއްބަނޑު މީހުންނަށް ފޯނުކޮށް ޙާލުބަލައިލުމަށްފަހު އަވަހަށް ނިދަނީއެވެ. ފަތިހު ހޭލުމުގެ އުންމީދުގައެވެ. ނިދަނީ ވުޟޫކޮށްގެންނެވެ.\nދޮންކަމަނަ ބުނާ ގޮތުން ޓީވީ ބެލުމަކީ އެއްގޮތަކަށްވެސް ކުރަން ބޭނުންވާ ކަމެއް ނޫނެވެ. އަބަދު ސިޔާސީ ވާހަކަ ދައްކައި އިންސާނުންގެ މުޅަމަސް ކާން ފެށި ހިސާބުން ޓީވީ ބެލުމަކަށް އެއްވެސް ޝައުޤުވެރިކަމެއް ނުހުރެއެވެ. އަދި ޓީވީ ހުޅުވާތަނުން އެފަދަ ވާހަކައެއްގެ އަޑު ކަންފަތަށް އިވިދާނެތީ ވެސް ދޮންކަމަނަ ބިރުގަނެއެވެ.\nމި ސިލްސިލާ ކުރިއަށް ގެންދިއުމަށްޓަކައި ކިޔުންތެރިންގެ އެހީތެރިކަން ވަރަށް ބޮޑަށް ބޭނުންވާ ވާހަކަ ދަންނަވަމެވެ. މައުލޫމާތު ދެއްވާ ފަރާތް ހާމަ އެއް ނުކުރާނަމެވެ. ނަމަވެސް ތިބޭފުޅާ ދުވަސް ހޭދަކުރައްވާ ގޮތުން އެހެން މީހަކަށް ނުވަތަ ބައަކަށް ވަރަށް ބޮޑަށް ފައިދާކޮށްފާނެއެވެ.\nއެކި ގޮތްގޮތުން ކުރި މަސައްކަތުން އަދި މިހައި ތަނަށް ލިބިފައިވަނީ3ބޭފުޅެއްގެ ވާހަކައެވެ. އެއީ އަންހެން2ބޭފުޅުންނާއި ފިރިހެން ބޭފުޅެކެވެ. އުންމީދަކީ ވީހައި ގިނަ ބޭފުޅުން މިކަމުގައި އެހީތެރިވެދެއްވުމެވެ.\nލިޔުއްވާލައްވާފައި ފޮނުއްވައިލަ ދެއްވުމުން ވެސް ފުދުނީއެވެ. 7788020 އަށް ގުޅުއްވައި މައުލޫމާތު ދެއްވި ނަމަވެސް ފުދުނީއެވެ.


އަލީ ވަހީދުގެ އޯޑިއޯގައި ޖިނާއީ ކުށުގެ އަމަލެއް ހިމެނޭތީ ފުލުހުން ބަލަނީ – Dhen.mv\nއަލީ ވަހީދުގެ އޯޑިއޯގައި ޖިނާއީ ކުށުގެ އަމަލެއް ހިމެނޭތީ ފުލުހުން ބަލަނީ\nދެން އެމްވީ February 17, 2020 - 9:41 pm\nޓޫރިޒަމް މިނިސްޓަރު އަލީ ވަހީދު ކަމަށް ބުނާ މީހަކު ވާހަކަ ދައްކާ އޯޑިއޯތަކެއް ލީކުވެފައިވާއިރު، އެ އޯޑިއޯތަކުގެ ތެރޭގައި ޖިނާއީ ކުށުގެ އަމަލެއް ހިމެނޭ ފަދަ އޯޑިއޯއެއް ހިމެނޭތީ އެކަން އިތުރަށް ސާފުކުރުމުގެ މަސައްކަތް ފުލުހުން ފަށައިފިއެވެ.\nފުލުހުންގެ ތަރުޖަމާނު އިޒްމިއާ ޒާހިރު މިރޭ ވިދާޅުވީ ލީކުވެގެން އުޅޭ އޯޑިއޯތަކާ ގުޅޭގޮތުން ފުލުހުންނަށް މައްސަލައެއް ހުށަހަޅާފައިނުވާ ކަމަށެވެ.\n"ނަމަވެސް އޯޑިއޯތަކުގެ ތެރޭގައި ޖިނާއީ ކުށުގެ އަމަލެއް ހިމެނޭފަދަ އޯޑިއޯއެއް ފާހަގަކުރެވިފައިވާތީ ކަމާބެހޭ ފަރާތްތަކާ ގުޅިގެން އެ އޯޑިއޯއާ ގުޅޭ ކަންކަން އިތުރަށް ސާފުކުރަމުންދަނީ" އިޒްމިއާ ވިދާޅުވިއެވެ.\nމީގެއިތުރުން ކޮރަޕްޝަނެއްގެ ވާހަކަ ދައްކާ ދަރަންޏަށް އަރާ ބައި "ހަލާސް" ކޮށްލަން އަލީ ވަހީދު ކަމަށް ބުނާ މީހާ ވާހަކަ ދައްކާ އަޑުވެސް އެއް އޯޑިއޯ އިން އިވެއެވެ. އެގޮތުން އެ އޯޑިއޯގައި ދެކެވެމުންދާ ވާހަކަ އަކީ ސުޕްރީމް ކޯޓަށް ގެންނަ ކާރުތަކަކުން "ކޮރަޕްޝަނެއް" ހިންގުމުގެ ވާހަކައެވެެ.\nއޯޑިއޯތައް ލީކުވަމުން އަންނައިރު އަލީ ވަހީދު ވަނީ އެއީ ސައްހަ އޯޑިއޯތަކެއް ނޫން ކަމަށާއި މިއީ އެކި އަޑު އެކި ގޮތަށް ގެނެސް ރޭވިގެން ހިންގާ ހުތުރު ޖަރީމާއެއް ކަމަށް ތަކުރާރުކޮށް ވިދާޅުވަމުންނެވެ.


ބ. ދަރަވަނަދޫ ބްރާންޗަަަށް 800 ކިލޯ ވޯޓްގެ ޖަނަރޭޓަރ ސެޓެއް ގަތުމާއި ގުޅޭ:\nމި އިޢުލާނާއެކު ހިމަނާފައިވާ މަޢުލޫމާތު ކަރުދާހުގައިވާ މަޢުލޫމާތުތަކާ އެއްގޮތަށް، މި ކުންފުނީގެ ބ. ދަރަވަންދޫ ބްރާންޗަށް ބޭނުންވާ 800 ކިލޯ ވޯޓްގެ ޖަނަރޭޓަރސެޓެއް ގަތުމަށް އަގު ހުށަހެޅުއްވުމުގެ ފުރުޞަތު، ރާއްޖެއާއި ރާއްޖެއިން ބޭރުގެ ފަރާތްތަކަށް އަލުން ހުޅުވާލަމެވެ.\nމި މަސައްކަތުގެ ބިޑް ސެކިއުރިޓީގެ ގޮތުގައި ހަ ހާސް ( 6,000.00 USD) އެމެރިކާ ޑޮލަރު ނުވަތަ އެ ޢަދަދަށްވާ ދިވެހި ފައިސާ، ތިރީގައިވާ ޝަރުތުތައް ފުރިހަމަވާގޮތަށް ހުށަހަޅުއްވަންވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 30 ސެޕްޓެމްބަރ 2019 ވާ ހޯމަ ދުވަހުގެ 10:00 އަށް ވަޑައިގެން މަޢުލޫމާތު ސާފުކުރެއްވުމަށްފަހު، 08 އޮކްޓޯބަރ 2019 ވާ އަންގާރަ ދުވަހުގެ 11:00 އަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރެއްވުމަށާ، އަންދާސީ ހިސާބު ހުށަހެޅުއްވުމަށް ވަޑައިގަންނަވާނީ ، މި ކުންފުނީގެ ހެޑް އޮފީސް (ޕޯރޓް ކޮމްޕްލެކްސް ބިލްޑިންގ،7ވަނަ ފަންގިފިލާ) އަށެވެ.


ސްކޫލް ހެލްތް އޮފިސަރ މަޤާމާށް މީހަކު ހޯދުމަށް\nމަރަދޫ ސްކޫލް / ސ.މަރަދޫ\nސަޕޯޓިންގ ކޯއެލަވަންސް -2 :\n- ހެލްތު ސާވިސަސް\nމަޤާމުގެ ދާއިރާއާއިގުޅޭތަޢުލީމީ ރޮނގުތައް\n- ކޮމިއުނިޓީ ހެލްތު\n- ޕްރައިމަރީ ހެލްތުކެއަރ\n- ޕަބްލިކް ހެލްތު\n- ހެލްތް ރެކޯޑް ނެގުމާއި، ބެލެހެއްޓުމާއި ކުދީންނަށް ދިމާވާ ޞިއްޙީ މައްސަލަތަކުގައި ކުއްލި ފަރުވާ ދިނުން.\n- ސްކޫލްގައި ހިންގޭ ހެލްތް ޕްރޮގްރާމްތައް ކޯރޑިނޭޓް ކުރުމާއި ރިކޯރޑްކޮށް ޔައުމިއްޔާއަށް ދިނުން.\n- ކުދީންގެ ޞިއްޙަތާއި ބެހޭގޮތުން އަޅަންޖެހޭ ފިޔަވަޅެއް އޮތްނަމަ ޕްރިންސިޕަލްއާއި ވާހަކަދައްކައިގެން ހަމަޖެއްސުން. (މީގެ ތެރޭގައި ކުދީންނަށް ޞިއްޙީ ފަރުވާދިނުމުގައި ސްޓޮކަށް ހޯދާފައިވާ ތަކެތީގެ އިތުރަށް އެއްޗެއް ބޭނުންވާނަމަ އެއްޗެއް ހޯދުން)\n- ސްޕޯރޓްސް އަދި އެކްސްޓްރާ ކަރިކިއުލަރ އެކްޓިވިޓީސްތަކުގައި ކުދީންނަށް ބޭނުންވާ ފަސްޓް އެއިޑްސްގެ ކަންތައް ހަމަޖެއްސުމާއި، އެފަދަ އެކްޓިވިޓީސްތަކަށް ޙާޒިރުވެ ހުރުން.\n- ސްކޫލްގައި ބޭނުންކުރެވޭ ބޯފެން ރައްކާތެރިގޮތުގައި ބޭނުން ކުރެވޭތޯ ބެލުން.\n- ސްކޫލްގައި ފާޚާނާގެ ކަންތައް ހުރީ ޞިއްޙީ ގޮތުން އެކަށީގެންވާ ފެންވަރެއްގައިތޯ ބަލައި އެކަމާ ބެހޭ މަޢުލޫމާތު ޕްރިންސިޕަލްއަށް ހުށަހަޅައި އެކަންތައް ރަގަޅު ކުރުމަށް މަސައްކަތް ކުރުން\n- ކުދީންގެ ޞިއްޙީ ޚިދުމަތް ފުރިހަމަ ކުރުމަށްޓަކައި ބެލެނިވެރިންގެ ހޭލުންތެރިކަން އިތުރުކުރުމަށް ޕްރިންސިޕަލްގެ މަޝްވަރާގެ މަތިން ކަންތައްތައް ރާވާ ހިންގުން.\n- މީގެ އިތުރަށް ޕްރިންސިޕަލް ނުވަތަ ސްކޫލްގެ ވެރިޔަކު، ސްކޫލްގެ މަސައްކަތާއި ގުޅިގެން އަންގަވާ ކޮންމެ ކަމެއް ޤާބިލިއްޔަތުތަންދޭ މިންވަރަކުން، އެކަމެއް ވީ އެންމެ ރަގަޅަކަށް ކުރުން.\n- މުވައްޒަފަކު ޗުއްޓީ ނަގައި، ނުވަތަ ސަލާމުގައި ހުރެއްޖެނަމަ، އިސްކޮށް ހުންނަވާ ވެރިއެއްގެ ލަފާގެ މަތިން ހަވާލުކުރެވޭ މަސައްކަތްކުރުން.\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުން\nހާސިލުކޮށްފައިވާ ތަޢުލީމާއި، ތަމްރީން ލިބިފައިވާ މިންވަރު.\nމަސައްކަތުގެ ދާއިރާއިން ތަޖުރިބާ ލިބިފައިވާ މިންވަރު.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރުލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\nސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެސެޓުފިކެޓްގެ ކޮޕީ.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން، ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ވަޒީފާއަށް އެންމެ ޤާބިލު ފަރާތެއް.\nވަޒީފާއަށް އެދޭ ފޯމު މި ސްކޫލުގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 31 ޖުލައި 2019 ވާ ބުދަދުވަހުގެ 13:00 ގެ ކުރިން، މަރަދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 6890513 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ނެގުމަށް ހަމަޖެހިފައިވަނީ އިންޓަވިޔު ކުރުމަށް ފަހުގައެވެ. އިންޓަވިއު އޮންނާނީ އިއުލާނުގެ މުއްދަތު ހަމަވާތާ ހަފްތާއެއްގެ ތެރޭގައި މަރަދޫ ސްކޫލްގައެވެ.\nމި ޢިއުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠުހަމަވާ ފަރާތްތަކާ އިންޓަވިއު ކުރުމަށްފަހު، އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ.\nމި މަޤާމަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ވަޒީފާއަށް ކުރިމަތިލާފައިވާ ފަރާތްތަކުގެ ތަޢުލީމީ ފެންވަރާއި ތަޖުރިބާއަށް ބެލުމަށްފަހު، ޝޯޓްލިސްޓް ކުރެވޭނެއެވެ. އިންޓަވިއުކުރެވޭނީ، ޝޯޓް ލިސްޓް ކުރާއިރު ހޮވޭ ފަރާތްތަކާއެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުނމަރަދޫ ސްކޫލްގެ ގެ ނަންބަރ 6890941 ފޯނަށް ގުޅުއްވުން އެދެމެވެ.\nޕަބްލިޝްކުރި ގަޑި: 1029\nސުންގަޑި: 31 ޖުލައި 2019 1300


Waheed, ley ohuruvaa vaahaka dhekkevumun hairaan nuvey: Nasheed\nވަހީދު، ލޭއޮހޮރުވާލާ ވާހަކަ ދެއްކުމުން ހައިރާން ނުވޭ: ނަޝީދު\nކުރީގެ ރައީސް ނަޝީދު އަދި ރައީސް ވަހީދު: ވަހީދަށް ނަޝީދު ފާޑުވިދާޅުވި --\nއިދިކޮޅިު މުޒާހަރާއެއްގައި ކުރީގެ ރައީސް ޑރ. މުހައްމަދު ވަހީދު ހަސަން މަނިކު މިއަދު "ލޭ އޮހޮރުވާލާ" ވާހަކަ ދެއްކެވުމުން ހައިރާންވެ ވަޑައި ނުގަންނަވާ ކަމަށް ވިދާޅުވެ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު، ރައީސް ވަހީދަށް ފާޑުވިދާޅުވެއްޖެ އެވެ.\nވަރަށް ގިނަ އަދަދެއްގެ ޒުވާނުންނާއެކު އިދިކޮޅު ކޯލިޝަނުން މިއަދު ވަނީ ސައިކަލެއް ބުރެއް ބާއްވާފަ އެވެ. އެ ސައިކަލް ބުރު ނިންމާލުމުގެ ގޮތުން ޕީޕީއެމް އޮފީސް ކުރިމަތީ ބޭއްވި އެއްވުމުގައި ރައީސް ވަހީދުވެސް ވަނީ ބައިވެރިވެވަޑައިގެންފައެވެ. އެއްވުމުގައި ރައީސް ވަހީދު ވިދާޅުވީ ދިވެހި ރައްޔިތުން ދިވެހި ގައުމުގެ މިނިވަންކަން ދަމަހައްޓާނެ ކަމަށެވެ. އަދި މިނިވަންކަމާއި އިސްތިގުލާލަށް ކުޑަވެސް އުނިކަމެއް އަޔަ ނުދޭނެ ކަމަށެވެ.\n"ދިވެހިރާއްޖޭގެ ރައްޔިތުންނަކީ ރާއްޖޭގެ މިނިވަންކަމާއި އިސްތިގުލާލަށް ކުޑަވެސް އުނިކަމެއް އަޔަދޭނެ ބައެއް ނޫން. ދިވެހިރާއްޖޭގެ ރައްޔިތުންގެ ލޭއޮހުރުވާލައިގެންވެސް ދިވެހިރާއްޖެ ސަލާމަތް ކުރުމަށް އަބަދުވެސް ތިބޭނީ ތައްޔާރަށް،"\nއަދި ޒުވާނުން މުޒާހަރާއަށް ނިކުތީ ގައުމުގެ ހާލަތު ދުވަހަކުވެސް ނުވެއްޓޭ ފަދަ ދަރަޖައަކަށް ވެއްޓުމުން ކަމަށް އެމަނިކުފާނު ވިދާޅުވިއެވެ.\n"މިހާރު ދެން ރައްޔިތުންނަށް ކެތެއް ނުވާނެ. މިއަށްވުރެ ރަނގަޅަށް ސަރުކާރުން ކަންތައް ކުރަން އެބަޖެހޭ. ރައްޔިތުން ހަވާލުކުރާ މަސްއޫލިއްޔަތު މިއަށްވުރެ ރަނގަޅަށް އަދާކުރަން އެބަޖެހޭ. ރައްޔިތުންގެ ހަޒާނާ ހުސްވެގެން ގޮސް ރައްޔިތުން ހާލުޖެހޭ ވަގުތުގައި އެންމެން ބައިވެރިކޮށްގެން އެބަޖެހޭ ކަންކަން ހައްލުކުރަން. އެތަނެއް ނޫން މިއަދު ފެނިގެންދަނީކީއެއް. ފެނިގެން މިދިޔައީ ދައުލަތުގެ ހަޒާނާ ހުސްވެގެންދާތަން،"\nރައީސް ވަހީދަށް ފާޑުވިދާޅުވެ ރައީސް ނަޝީދު މިރޭ ވަނީ ޓްވީޓެއް ކުރައްވާފައެވެ.\nރައީސް ނަޝީދު ވިދާޅުވީ އެމަނިކުފާނުގެ ނާއިބެއްގެ ގޮތުގައި ކުރިން ހުންނެވި ރައީސް ޑރ. މުހައްމަދު ވަހީދު ހަސަން މަނިކު މިއަދުގެ މުޒާހަރާފައި "ލޭ އޮހޮރުވާލާ" ވާހަކަ ދެއްކެވުމުން ހައިރާންވެ ވަޑައިނުގަންނަވާ ކަމަށެވެ.\n"ފެބްރުއަރީ ހަތެއްގައި ލޭ އޮހޮރުވުމަކަށް ނުދިޔައީ އަޅުގަނޑު ބަޑި ގުދަން ނުހުޅުވީމަ. ހަތިޔާރު ނަގަން ހުއްދަ ނުދީމަ،" ނަޝީދުގެ ވެރިކަން ބަދަލުވެ ވަހީދުގެ ވެރިކަން ފެށުނު ދުވަހަށް އިޝާރާތް ކުރައްވާ ނަޝީދު ވިދާޅުވިއެވެ.\nމިއަދުގެ މުޒާހަރާގައި ބައިވެރިވި އިދިކޮޅު ލީޑަރުން ވަނީ އެ ބޭފުޅުން ނިކުންނެވީ ސަރުކާރު ބަދަލު ކުރުމަށް ނޫން ކަމަށް ތަކުރާރުކޮށް ވިދާޅުވެފައެވެ.\nއަދި ރައީސް ވަހީދުގެ ވާހަކަފުޅުގައިވެސް މި ސަރުކާރާ ދެކޮޅަށް ލޭ އޮހޮރުވާލުމަށް ގޮވާލާފައެއް ނުވެއެވެ.\nރައީސް މުހައްމަދު ނަޝީދު ރައީސް ޑރ. މުހައްމަދު ވަހީދު ހަސަން މަނިކު